Avis juridique important

|

31984D0259

84/259/ΕΟΚ: Απόφαση της Επιτροπής της 10ης Μαΐου 1984 για την αποδοχή αναλήψεων υποχρεώσεων που προτάθηκαν σχετικά με τη διαδικασία αντιντάμπινγκ για εισαγωγές ενός είδους ευαίσθητου χαρτιού για έγχρωμες φωτογραφίες, καταγωγής Ιαπωνίας, και την περάτωση της διαδικασίας αυτής

Επίσημη Εφημερίδα αριθ. L 124 της 11/05/1984 σ. 0045 - 0049

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 10ης Μαΐου 1984  για την αποδοχή αναλήψεων υποχρεώσεων που προτάθηκαν σχετικά με τη διαδικασία αντιντάμπινγκ για εισαγωγές ενός είδους ευαίσθητου χαρτιού για έγχρωμες φωτογραφίες, καταγωγής Ιαπωνίας, και την περάτωση της διαδικασίας αυτής  (84/259/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 11,  Μετά από διαβουλεύσεις στο πλαίσιο της Συμβουλευτικής Επιτροπής, όπως προβλέπεται στον εν λόγω κανονισμό,  Εκτιμώντας ότι:  Α. Διαδικασία  (1) Τον Αύγουστο του 1983 η Επιτροπή έλαβε καταγγελία που υποβλήθηκε από το ευρωπαϊκό συμβούλιο της ομοσπονδίας χημικών παραγωγών (CEFIC), εξ ονόματος της Agfa-Gevaert AG (Agfa), η παραγωγή της οποίας αποτελεί το μεγαλύτερο τμήμα της κοινοτικής παραγωγής του προϊόντος αυτού. Η καταγγελία περιείχε αποδεικτικά στοιχεία ως προς την εφαρμογή πρακτικής ντάμπινγκ και ως προς την υλική ζημία που προέκυψε, τα οποία στοιχεία θεωρήθηκαν επαρκή για να δικαιολογήσουν την κίνηση της διαδικασίας.  (2) Η Επιτροπή, κατά συνέπεια, ανακοίνωσε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα ευαίσθητου χαρτιού για φωτογραφίες που υπάγεται στην κλάση ex 37.03 του Κοινού Δασμολογίου και αντιστοιχεί στον κώδικα ΝΙΜΕΧΕ ex 37.03-29, καταγωγής Ιαπωνίας, και άρχισε έρευνα.  (3) Η Επιτροπή ενημέρωσε επίσημα επί του θέματος τους ενδιαφερόμενους εξαγωγείς και εισαγωγείς, τους αντιπροσώπους της χώρας εξαγωγής, τους καταγγέλλοντες και τους παραγωγούς της Κοινότητας που δεν συμμετείχαν στην καταγγελία, αλλά δήλωσαν την υποστήριξή τους σ' αυτήν, δηλαδή την Eastman Kodak Co., London, Ηνωμένο Βασίλειο (Kodak) και τη Minnesota Mining and Manufacturing Co., Milano, Ιταλία (3Μ), και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτά τις απόψεις τους και να ζητήσουν ακρόαση.  (4) Όλοι οι γνωστοί παραγωγοί, εξαγωγείς και εισαγωγείς γνωστοποίησαν εγγράφως τις απόψεις τους. Όλοι οι εξαγωγείς, ορισμένοι εισαγωγείς και καταναλωτές και οι καταγγέλλοντες ζήτησαν και τους χορηγήθηκαν ακροάσεις. Ένας από τους εξαγωγείς, η Konishiroku Photo Industry Co., Ltd (Konishiroku) ζήτησε και της δόθηκε η ευκαιρία για συνάντηση με την Agfa, σύμφωνα με το άρθρο 7 παράγραφος 6 του κανονισμού (ΕΟΚ) αριθ. 3017/79. Κλήθηκαν όλοι οι άλλοι εξαγωγείς και είτε αρνήθηκαν είτε δεν εξέφρασαν κανένα ενδιαφέρον να παραβρεθούν στη συνάντηση αυτή, που ακυρώθηκε μετά από αίτηση της Konishiroku.  (5) Το συμβούλιο των ευρωπαίων επαγγελματιών φωτογράφων ( «Europhot») έκανε διάβημα εξ ονόματος αυτών που είναι οι τελικοί χρήστες του ευαίσθητου χαρτιού για έγχρωμες φωτογραφίες.  (6) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες, με σκοπό να κάνει μια πρώτη διαπίστωση αν υπάρχει πρακτική ντάμπινγκ και έκανε επιτόπιες έρευνες στις εγκαταστάσεις των:  Παραγωγοί ΕΟΚ:  - Agfa-Gevaert AG, Leverkusen, Ομοσπονδιακή Δημοκρατία της Γερμανίας,  - Eastman Kodak Co., London, Ηνωμένο Βασίλειο.  Παραγωγοί/Εξαγωγείς εκτός ΕΟΚ:  - Fuji Photo Film Co., Ltd, Tokyo, Ιαπωνία (Fuji),  - Konishiroku Photo Industry Co., Ltd, Tokyo, Ιαπωνία ( Konishiroki),  - Mitsubhishi Paper Mills, Ltd, Tokyo, Ιαπωνία (Mitsubishi),  - Oriental Photo Industrial Co., Ltd, Tokyo, Ιαπωνία (Oriental ).  Εισαγωγείς ΕΟΚ:  Πραγματοποιήθηκαν επισκέψεις σε επιλεγμένους εισαγωγείς περιλαμβάνοντας τις ακόλουθες εταιρείες που είναι συμβεβλημένες με τους εξαγωγείς:  - Fuji Photo Film (Europe) GmbH, Duesseldorf, Ομοσπονδιακή Δημοκρατία της Γερμανίας,  - Fuji Photo Film (UK) Ltd, London, Ηνωμένο Βασίλειο,  - Konishiroku Photo Industry (Europe) GmbH, Hamburg, Ομοσπονδιακή Δημοκρατία της Γερμανίας,  - Konishiroku UK, London, Ηνωμένο Βασίλειο.  (7) Η έρευνα για την ύπαρξη ντάμπινγκ κάλυψε την περίοδο από την 1η Οκτωβρίου 1982 μέχρι τις 30 Σεπτεμβρίου 1983.  Β. Κανονική αξία  (8) Η κανονική αξία καθορίστηκε προσωρινά με βάση τον σταθμισμένο μέσο όρο των εγχώριων τιμών κάθε παραγωγού που έκανε εξαγωγές προς την Κοινότητα. Η Fuji και η Konishiroku αμφισβήτησαν τη μέθοδο αυτή με το επιχείρημα ότι οι πωλήσεις στην εγχώρια αγορά που πραγματοποιήθηκαν σε συνδεόμενες επιχειρήσεις δεν γίνονται με τη συνήθη εμπορική πρακτική και, κατά συνέπεια, δεν πρέπει να θεωρούνται βάση για σύγκριση. Επιπλέον, χρησιμοποιήθηκε το επιχείρημα ότι τα ειδικά χαρακτηριστικά της ιαπωνικής αγοράς συνεπάγονταν την παροχή υπηρεσιών που έκαναν ακατάλληλη τη χρησιμοποίηση των εγχώριων τιμών. Η εναλλακτική βάση για την κανονική αξία που πρότεινε η Fuji ήταν η κατασκευασμένη αξία ή οι τιμές εξαγωγής προς τις Ηνωμένες Πολιτείες, ενώ η Konishiroku πρότεινε ως εναλλακτική βάση την κατασκευασμένη αξία ή τις τιμές εξαγωγής από την Ιαπωνία σε χώρες μη μέλη της ΕΟΚ.  (9) Η Επιτροπή διαπίστωσε, ωστόσο, ότι οι πωλήσεις σε συνδεόμενα μέρη στην Ιαπωνία πραγματοποιούνται σε τιμές συγκρίσιμες προς τις τιμές στις οποίες πωλείται το ομοειδές προϊόν σε μη συνδεόμενα μέρη· ότι τα επίπεδα των τιμών των πωλήσεων στην εγχώρια αγορά είναι εύλογα σε σχέση με το κόστος παραγωγής και ότι οι πωλήσεις στην Ιαπωνία γίνονται με όρους και πρακτικές που για ένα λογικό χρονικό διάστημα ήταν φυσιολογικές για το εν λόγω εμπόριο. Εν όψει της προσωρινής αυτής διαπίστωσης, η Επιτροπή θεωρεί, κατά συνέπεια, λογική και κατάλληλη τη χρησιμοποίηση των εγχώριων τιμών στην Ιαπωνία ως βάση για την κανονική αξία.  (10) Δύο ιάπωνες εξαγωγείς πωλούσαν το προϊόν αυτό για εξαγωγή στην ΕΟΚ σε μορφή κυλίνδρων μεγάλου πλάτους, ενώ οι πωλήσεις στην εγχώρια αγορά γίνονταν μόνο με τον όρο ότι οι κύλινδροι αυτοί κόβονταν σε μικρότερα μεγέθη και συσκευάζονταν. Οι εξαγωγείς πρότειναν η κανονική αξία των μεγάλων κυλίνδρων να βασίζεται στις τιμές εξαγωγής τους προς τις χώρες μη μέλη της ΕΟΚ ή στην κατασκευασμένη αξία τους. Η Επιτροπή, ωστόσο, κρίνει ότι το προϊόν που πωλείται στην εγχώρια αγορά είναι ομοειδές προϊόν, επειδή τα χαρακτηριστικά του είναι πολύ παρόμοια με εκείνα του προϊόντος που εξάγεται στην ΕΟΚ. Εφόσον, κατά συνέπεια, πραγματοποιούνται πωλήσεις στην εγχώρια αγορά της Ιαπωνίας που επιτρέπουν την κανονική σύγκριση, η Επιτροπή καθόρισε ότι η κανονική αξία των μεγάλων κυλίνδρων πρέπει να βασίζεται στις εγχώριες τιμές πώλησης, και έλαβε υπόψη της, στο σημείο 16 κατωτέρω, τις διαφορές των φυσικών χαρακτηριστικών του προϊόντος που πωλείται για εξαγωγή στην Κοινότητα.  Γ. Τιμή εξαγωγής  (11) Όσον αφορά τις εξαγωγές που πραγματοποιούν οι ιαπωνικές εταιρείες σε ανεξάρτητους εισαγωγείς στην Κοινότητα, οι τιμές εξαγωγής καθορίστηκαν με βάση τις πράγματι πληρωθείσες ή πληρωτέες τιμές των προϊόντων που έχουν πωληθεί.  (12) Σε όλες τις άλλες περιπτώσεις που οι εξαγωγές έγιναν σε θυγατρικές εταιρείες στην Κοινότητα, οι τιμές εξαγωγής καταρτίστηκαν με βάση τις τιμές στις οποίες το εισαγόμενο προϊόν μεταπωλήθηκε για πρώτη φορά σε ανεξάρτητο αγοραστή, κατάλληλα προσαρμοσμένες ώστε να ληφθούν υπόψη το κόστος που προέκυψε από την εισαγωγή μέχρι τη μεταπώληση, όπου συμπεριλαμβάνονται και οι δασμοί, καθώς και ένα περιθώριο κέρδους 5 %. Το περιθώριο αυτό κέρδους θεωρήθηκε εύλογο με βάση τα περιθώρια κέρδους ενός ανεξάρτητου εισαγωγέα του προϊόντος αυτού.  Δ. Σύγκριση  (13) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, όπου έκρινε κατάλληλο, τις διαφορές που επιδρούν στη δυνατό τητα σύγκρισης των τιμών. Αυτό ίσχυσε στην περίπτωση όπου οι συνθήκες και οι όροι πώλησης επέτρεψαν να αποδειχθούν σε ικανοποιητικό βαθμό οι ισχυρισμοί για άμεση σχέση. Οι διαφορές αυτές αφορούσαν ιδίως το φόρο καταναλώσεως, τους όρους χορηγήσεως πιστώσεων, την τεχνική βοήθεια, τους μισθούς που καταβάλλονται στους πωλητές και τις συμπληρωματικές δαπάνες συσκευασίας, μεταφοράς, ασφάλειας, διακίνησης και φόρτωσης.  (14) Επιπλέον, προτάθηκαν προσαρμογές για διοικητικές δαπάνες των γραφείων πωλήσεως, για διαφήμιση, για την προώθηση των πωλήσεων και για τα πάγια και γενικά έξοδα. Τα αποδεικτικά στοιχεία, ωστόσο, που υποβλήθηκαν δεν ήταν επαρκή για να αποδείξουν κατηγορηματικά την άμεση σχέση των δαπανών αυτών με τις πωλήσεις και η Επιτροπή, κατά συνέπεια, δεν έκανε καμία προσαρμογή τους. Η Oriental ζήτησε προσαρμογή λόγω διαφορών στον τομέα του εμπορίου αλλά δεν έδωσε λεπτομέρειες για δαπάνες που είναι δυνατόν να αποδοθούν στις διαφορές αυτές και δεν έγινε, κατά συνέπεια, καμία προσαρμογή.  (15) Μετά την έρευνα που πραγματοποιήθηκε στις εγκαταστάσεις της στο Τόκυο, η Konishiroku ζήτησε προσαρμογή λόγω διαφορών που χρησιμοποιούσαν διαφορετική βάση από αυτή που είχε επαληθευθεί προηγουμένως. Για την προκαταρκτική διαπίστωσή της η Επιτροπή πήρε ως βάση αυτά που είχαν συμφωνηθεί με την εταιρεία κατά τη διάρκεια της επίσκεψής της στο Τόκυο.  (16) Όσον αφορά τις τιμές εξαγωγής των κυλίνδρων με μεγάλο πλάτος που δεν πωλούνταν στην ιαπωνική αγορά, η Επιτροπή έλαβε υπόψη της τις διαφορές των φυσικών χαρακτηριστικών του προϊόντος με βάση τις δαπάνες παραγωγής που λαμβάνονται υπόψη για τις διαφορές αυτές.  Ε. Περιθώρια  (17) Η ανωτέρω προκαταρκτική εξέταση των γεγονότων αποδεικνύει την ύπαρξη ντάμπινγκ όσον αφορά τις εξαγωγές όλων των ιαπώνων παραγωγών, ως προς τους οποίους διαξάχθηκε έρευνα. Το περιθώριο ντάμπινγκ είναι ίσο προς το ποσό με το οποίο η κανονική αξία, όπως έχει καθοριστεί, υπερβαίνει την τιμή εξαγωγής προς την Κοινότητα.  (18) Τα περιθώρια αυτά ποικίλλουν ανάλογα με τον εξαγωγέα και το κράτος μέλος που κάνει την εισαγωγή, ενώ τα μέσα σταθμισμένα περιθώρια για καθέναν από τους εξαγωγείς που αφορούσε η έρευνα είναι τα παρακάτω:  - Fuji Photo Film Co., 68,2 %  - Konishiroku Photo Industry Co., 51,6 %  - Oriental Photo Industrial Co., 39,4 %  - Mitsubishi Paper Mills Co., 12,2 %  ΣΤ. Ζημία  (19) Όσον αφορά τη ζημία που προκλήθηκε από τις εισαγωγές που αποτέλεσαν αντικείμενο ντάμπινγκ, τα στοιχεία που έχει στη διάθεσή της η Επιτροπή δείχνουν ότι οι εισαγωγές από την Ιαπωνία στην Κοινότητα ευαίσθητου χαρτιού για έγχρωμες φωτογραφίες αυξήθηκαν από 17 530 000 τετραγωνικά μέτρα το 1980 σε 40 920 000 τετραγωνικά μέτρα το 1983, με αποτέλεσμα την αύξηση της μερίδας της αγοράς που κατείχαν οι ιαπωνικές εισαγωγές από 22,8 % σε 39,1 % κατά την ίδια περίοδο. Στην Ομοσπονδιακή Δημοκρατία της Γερμανίας, που είναι η μεγαλύτερη αγορά της ΕΟΚ για το προϊόν αυτό και η εγχώρια αγορά του καταγγέλλοντος, οι ιαπωνικές εισαγωγές κατείχαν μερίδα της αγοράς 61,6 % το 1983 σε σύγκριση με 30,7 % το 1980.  (20) Η μέση σταθμισμένη τιμή μεταπώλησης των εισαγωγών αυτών ήταν μέχρι 29,8 % χαμηλότερη από τις τιμές των κοινοτικών παραγωγών με τις υψηλότερες τιμές κατά την περίοδο έρευνας, και 19,8 % χαμηλότερη, κατά μέσο όρο, από τις τιμές του συνόλου των κοινοτικών παραγωγών. Γενικά, οι τιμές μεταπώλησης των εισαγωγών που απετέλεσαν αντικείμενο ντάμπινγκ ήταν χαμηλότερες από τις τιμές που απαιτούνται για να καλύψουν οι καταγγέλλοντες κοινοτικοί παραγωγοί το κόστος τους και να έχουν εύλογο κέρδος. Οι τιμές μεταπώλησης, εντούτοις, του προϊόντος αυτού που εισάγει η Oriental, δεν αποδείχθηκε να έχουν προκαλέσει ζημία στον καταγγέλλοντα παραγωγό, επειδή εισάγονται σε σχετικά μικρές ποσότητες.  Αν και η καταγγελία υποβλήθηκε μόνο εξ ονόματος της Agfa, που είναι και ο μεγαλύτερος παραγωγός του προϊόντος αυτού στην Κοινότητα, οι άλλοι δύο κοινοτικοί παραγωγοί η Kodak και η 3Μ δήλωσαν στην Επιτροπή ότι έχουν υποστεί και αυτές ζημία από ιαπωνικές εισαγωγές που αποτελούν αντικείμενο ντάμπινγκ. Εντούτοις, κατά την εκτίμηση των επιπτώσεων από τις εισαγωγές που αποτελούν αντικείμενο ντάμπινγκ, η Επιτροπή δεν ήταν σε θέση να υπολογίσει ακριβώς την έκταση της ζημίας που υπέστησαν οι κοινοτικοί παραγωγοί που δεν συμμετείχαν στην καταγγελία, επειδή δεν έδωσαν αρκετές πληροφορίες, αλλά περιορίστηκε στην εκτίμηση των επιπτώσεων που είχαν οι εισαγωγές που αποτέλεσαν αντικείμενο ντάμπινγκ στην Agfa, της οποίας η παραγωγή αποτελεί το μεγαλύτερο μέρος της συνολικής κοινοτικής παραγωγής και η οποία θεωρείται, κατά συνέπεια, αντιπροσωπευτική για την κοινοτική βιομηχανία στο σύνολό της.  (21) Συνεπώς, οι επιπτώσεις για τον καταγγέλλοντα ήταν κυρίως η μείωση της μερίδας της αγοράς στην Κοινότητα από τον δείκτη 100 το 1980 (ο ακριβής αριθμός είναι εμπιστευτικός) στο δείκτη 68,8 το 1983. Τα επίπεδα της μέσης τιμής κατά μονάδα για το εν λόγω προϊόν μειώθηκαν επίσης κατά 4,2 % το 1983 σαν αποτέλεσμα του ανταγωνισμού με εισαγωγές σε χαμηλές τιμές και, εφόσον οι αποδοχές του καταγγέλλοντος από τις πωλήσεις του προϊόντος αυτού δεν κάλυψαν τις συνολικές δαπάνες, υπήρξε σημαντική ζημία κατά το 1983. Ο αριθμός των απασχολούμενων για την παραγωγή του προϊόντος αυτού στην εργοστασιακή μονάδα του καταγγέλλοντος μειώθηκε περισσότερο από 10 % το 1983.  (22) Η Επιτροπή εξέτασε αν η ζημία προκλήθηκε από άλλους παράγοντες, όπως οι εισαγωγές από πηγές εκτός της ΕΟΚ, μεταβολές στη ζήτηση ή τις δραστηριότητες άλλων κοινοτικών παραγωγών. Με βάση τα διαθέσιμα αποδεικτικά στοιχεία διαπιστώθηκε, ωστόσο, ότι η μερίδα της αγοράς που κατείχαν στην Κοινότητα οι εισαγωγές από μη μέλη της ΕΟΚ, εκτός από τις ιαπωνικές εισαγωγές, μειώθηκε από το δείκτη 100 το 1980 (οι ακριβείς αριθμοί είναι εμπιστευτικοί) στο δείκτη 58 το 1983, ενώ η μερίδα της αγοράς των δύο άλλων κοινοτικών παραγωγών παρέμεινε στάσιμη κατά την ίδια περίοδο, τη στιγμή που η κατανάλωση στην Κοινότητα αυξήθηκε κατά 36,2 %. Οι τιμές πώλησης των άλλων παραγωγών της ΕΟΚ στην αγορά το 1983 ήταν ανώτερες από 20,3 % μέχρι 31,9 % από τις τιμές του καταγγέλλοντος και από 29,9 % μέχρι 42,5 % υψηλότερες από τη μέση τιμή των ιαπωνικών εισαγωγών.  (23) Όλοι οι παράγοντες αυτοί οδήγησαν την Επιτροπή στο να καθορίσει ότι οι επιπτώσεις των εισαγωγών ορισμένων ειδών ευαίσθητου χαρτιού για έγχρωμες φωτογραφίες, καταγωγής Ιαπωνίας, που αποτελούν αντικείμενο ντάμπινγκ, αν ληφθούν χωριστά υπόψη, πρέπει να θεωρηθούν ότι προκαλούν σημαντική ζημία στο σχετικό κλάδο παραγωγής της Κοινότητας.  Ζ. Συμφέροντα της Κοινότητας  (24) Η Επιτροπή εξέτασε εάν θα συνέφερε στην Κοινότητα να λάβει προστατευτικά μέτρα. Προβλήθηκε το επιχείρημα ότι μια αύξηση της τιμής του εισαγόμενου ιαπωνικού προϊόντος, σαν αποτέλεσμα μέτρων αντιντάμπινγκ, δεν θα είχε την αναμενόμενη επίπτωση ούτε στα εργαστήρια «φωτοφίνις» ούτε στους πωλητές έγχρωμων φωτογραφιών προς τους τελικούς χρήστες, εξαιτίας του μεγάλου ανταγωνισμού και, κατά συνέπεια, τα εργαστήρια και οι έμποροι αυτοί θα υφίσταντο ζημία που θα έκανε προβληματική την επιβίωσή τους. Η Επιτροπή, εντούτοις, έχει στοιχεία που δείχνουν ότι υπάρχει μεγάλη διαφορά στη διακύμανση των τιμών που χρεώνουν τα εργαστήρια στους εμπόρους κατά 250 % περίπου και ότι η διαφορά ανάμεσα στη μεγαλύτερη και τη χαμηλότερη τιμή που χρεώνουν οι έμποροι στους τελικούς χρήστες ανέρχεται σε 400 %. Τη στιγμή που μόνο το ένα τέταρτο περίπου του συνολικού κόστους της έγχρωμης φωτογραφίας είναι δυνατόν να αποδοθεί στο κόστος του ευαίσθητου χαρτιού, μπορούμε να θεωρήσουμε ότι μια μέτρια αύξηση της τιμής του προϊόντος αυτού θα είχε μικρότερη επίπτωση στο κόστος για τον καταναλωτή και δεν θα επιδρούσε στις αγοραστικές τάσεις σε μια αγορά στην οποία οι τιμές παρουσιάζουν μια τόσο μεγάλη διακύμανση.  (25) Αφού έλαβε πρώτα υπόψη το συμφέρον της Κοινότητας και εφόσον αποδείχθηκε η ύπαρξη πρακτικής ντάμπινγκ και διαπιστώθηκε, προσωρινά, ζημία, η Επιτροπή κατέληξε στο συμπέρασμα ότι πρέπει να ληφθούν μέτρα.  (26) Στην περίπτωση των εισαγωγών της Mitsubishi που έχει αποδειχθεί ότι έχουν προξενήσει ζημία που αντιστοιχεί σε 0,54 % της τιμής «ελεύθερο στα σύνορα της Κοινότητας», η Επιτροπή θεωρεί ότι η ζημία αυτή είναι ελάχιστη και, κατά συνέπεια, δεν αποτελεί λόγο για τη λήψη οποιουδήποτε μέτρου.  (27) Στο μέτρο που οι εισαγωγές της Oriental δεν προξενούν καμία ζημία, οι εξαγωγές της εταιρείας αυτής θα πρέπει να εξαιρεθούν από τη λήψη οποιουδήποτε μέτρου.  Η. Αναλήψεις υποχρεώσεων  (28) Οι ενδιαφερόμενοι εξαγωγείς ενημερώθηκαν σχετικά με τα βασικά πορίσματα της προκαταρκτικής έρευνας και τα σχολίασαν. Η Fuji και η Konishiroku, στη συνέχεια, πρότειναν αναλήψεις υποχρεώσεων όσον αφορά τις εξαγωγές ορισμένων ειδών ευαίσθητου χαρτιού για έγχρωμες φωτογραφίες προς την Κοινότητα.  (29) Αυτές οι αναλήψεις υποχρεώσεων θα έχουν ως αποτέλεσμα την αύξηση των τιμών εξαγωγής στην Κοινότητα σε επίπεδο που η Επιτροπή θεώρησε αναγκαίο για να εξαλειφθεί η ζημία, αφού έλαβε υπόψη, αφενός, την τιμή πώλησης που είναι απαραίτητη για να έχουν οι κοινοτικοί παραγωγοί ικανοποιητικό κέρδος και, αφετέρου, την τιμή αγοράς των κοινοτικών εισαγωγέων, το κόστος τους και τα περιθώρια κέρδους. Οι αυξήσεις αυτές σε καμία περίπτωση δεν πρέπει να υπερβαίνουν τα περιθώρια ντάμπινγκ που προέκυψαν από την έρευνα.  (30) Υπό τις συνθήκες αυτές οι προτεινόμενες αναλήψεις υποχρεώσεων γίνονται αποδεκτές και, κατά συνέπεια, η διαδικασία είναι δυνατόν να περατωθεί χωρίς την επιβολή δασμών αντιντάμπινγκ.  (31) Η Συμβουλευτική Επιτροπή δεν προέβαλε αντιρήσεις ως προς τη λύση αυτή, ΑΠΟΦΑΣΙΖΕΙ:  Άρθρο 1  Οι αναλήψεις υποχρεώσεων που πρότειναν οι εταιρείες Fuji Photo Co., Ltd, Τόκυο, Ιαπωνία και Konishiroku Photo Industry Co., Ltd, Τόκυο, Ιαπωνία, γίνονται αποδεκτές όσον αφορά τη διαδικασία αντιντάμπινγκ για ορισμένα είδη ευαίσθητου χαρτιού για έγχρωμες φωτογραφίες που υπάγεται στην κλάση ex 37.03 του Κοινού Δασμολογίου και αντιστοιχεί στον κώδικα ΝΙΜΕΧΕ ex 37.03-29, καταγωγής Ιαπωνίας.  Άρθρο 2  Περατώνεται η διαδικασία αντιντάμπινγκ που αναφέρεται στο άρθρο 1.  Βρυξέλλες, 10 Μαΐου 1984.  Για την Επιτροπή  Etienne DAVIGNON  Αντιπρόεδρος  (1) ΕΕ αριθ. L 339 της 31. 12. 1979, σ. 1.  (2) ΕΕ αριθ. L 178 της 22. 6. 1982, σ. 9.  (3) ΕΕ αριθ. C 292 της 28. 10. 1983, σ. 2.


Avis juridique important

|

31994D1067

94/1067/Ευρατόμ: ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1994 για την έγκριση της προσωρινής εφαρμογής της συνθήκης για το Χάρτη Ενέργειας με απόφαση της Επιτροπής εξ ονόματος της Ευρωπαϊκής Κοινότητας Ατομικής Ενέργειας

Επίσημη Εφημερίδα αριθ. L 380 της 31/12/1994 σ. 0113 - 0113 Φινλανδική ειδική έκδοση: Κεφάλαιο 12 τόμος 3 σ. 0161  Σουηδική ειδική έκδοση: Κεφάλαιο 12 τόμος 3 σ. 0161

ΑΠΟΦΑΣΗ ΤΟΥ ΣΥΜΒΟΥΛΙΟΥτης 15ης Δεκεμβρίου  1994για την έγκριση της προσωρινής εφαρμογής της συνθήκης για το Χάρτη Ενέργειας με απόφαση της  Επιτροπής εξ ονόματος της Ευρωπαϊκής Κοινότητας Ατομικής Ενέργειας(94/1067/Ευρατόμ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101  παράγραφος 2, την πρόταση απόφασης του Συμβουλίου που υπέβαλε η Επιτροπή  (1), Εκτιμώντας: ότι οι Ευρωπαϊκές Κοινότητες και τα κράτη μέλη τους υπέγραψαν τον Ευρωπαϊκό Χάρτη Ενέργειας στις 17  Δεκεμβρίου 1991 7ότι όλοι οι υπογράφοντες τον Ευρωπαϊκό Χάρτη Ενέργειας ανέλαβαν την υποχρέωση να  εκπονήσουν συνθήκη για το Χάρτη Ενέργειας, προκειμένου να περιβάλουν τις αρχές και τους στόχους που  καθορίζει ο εν λόγω Χάρτης με ένα ασφαλές και δεσμευτικό διεθνές νομικό πλαίσιο 7ότι η εφαρμογή  του Ευρωπαϊκού Χάρτη Ενέργειας είναι αποφασιστικής σημασίας για το μέλλον της Ευρώπης και στοχεύει  να παράσχει τη δυνατότητα στην Κοινότητα Ανεξάρτητων Κρατών και στις χώρες της Κεντρικής και  Ανατολικής Ευρώπης να αναπτύξουν το ενεργειακό δυναμικό τους, συντελώντας στη βελτίωση της  ασφάλειας του ανεφοδιασμού 7ότι τόσο η πρωτοβουλία όσα και ο κεντρικός ρόλος της Κοινότητας θα  πρέπει να παγιωθούν, επιτρέποντάς της να συμμετάσχει πλήρως στην εφαρμογή της συνθήκης για το Χάρτη  Ενέργειας 7ότι η προσωρινή εφαρμογή της συνθήκης για το Χάρτη Ενέργειας θα συμβάλει στην επίτευξη  των στόχων της Ευρωπαϊκής Κοινότητας Ατομικής Ενέργειας 7ότι, αυτές οι διατάξεις της συνθήκης για  το Χάρτη Ενέργειας θα πρέπει να εφαρμοστούν από την Ευρωπαϊκή Κοινότητα Ατομικής Ενέργειας,  προσωρινά, ΑΠΟΦΑΣΙΖΕΙ: Άρθρο 1 Εγκρίνεται η προσωρινή εφαρμογή από την Ευρωπαϊκή Κοινότητα Ατομικής  Ενέργειας της συνθήκης για το Χάρτη Ενέργειας, στο βαθμό που η Κοινότητα είναι αρμόδια για τα  θέματα που ρυθμίζει η συνθήκη αυτή. Το κείμενο της συνθήκης επισυνάπτεται στην παρούσα απόφαση  (2). Άρθρο 2 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Βρυξέλλες, 15 Δεκεμβρίου 1994. Για το ΣυμβούλιοΟ ΠρόεδροςA. MERKEL(1) ΕΕ αριθ. C 372 της 28. 12. 1994, σ.  16.  (2) Βλέπε σελίδα 24 της παρούσας Επίσημης Εφημερίδας.


Avis juridique important

|

31998D0828(01)

Συμβούλιο τών Διοικητών - Αύξηση του κεφαλαίου της Ευρωπαϊκής Τράπεζας Επενδύσεων και συναφείς αποφάσεις

Επίσημη Εφημερίδα αριθ. C 269 της 28/08/1998 σ. 0009 - 0009

ΣΥΜΒΟΥΛΙΟ ΤΩΝ ΔΙΟΙΚΗΤΩΝ Αύξηση του κεφαλαίου της Ευρωπαϊκής Τράπεζας Επενδύσεων και συναφείς αποφάσεις (98/C 269/05)Το Συμβούλιο των Διοικητών της Ευρωπαϊκής Τράπεζας Επενδύσεων, κατά την ετήσια σύνοδό του που πραγματοποιήθηκε στις 5 Ιουνίου 1998, έλαβε ομόφωνα τις ακόλουθες αποφάσεις:- Το Συμβούλιο των Διοικητών της ΕΤΕπ αποφάσισε την αύξηση του κεφαλαίου της Τράπεζας, από 62,013 δισεκατομμύρια Ecu σε 100 δισεκατομμύρια Ecu, με ισχύ από 1ης Ιανουαρίου 1999.- Το καταβεβλημένο κεφάλαιο θα αυξηθεί, με ισχύ από την ίδια ημερομηνία, σε 6 δισεκατομμύρια Ecu, ήτοι στο 6 % του αναληφθέντος κεφαλαίου ύψους 100 δισεκατομμυρίων Ecu. Η αύξηση του καταβεβλημένου κεφαλαίου θα πραγματοποιηθεί μέσω μεταφοράς ποσού 1 348 014 839 Ecu από το συμπληρωματικό αποθεματικό της Τράπεζας.- Η αύξηση του κεφαλαίου του οποίου η καταβολή μπορεί να απαιτηθεί, υπόκειται μερικώς στην προϋπόθεση της επίσημης ολοκλήρωσης ορισμένων κοινοβουλευτικών διαδικασιών σε εθνικό επίπεδο. Συνεπώς, το συνολικό ύψος του αναληφθέντος κεφαλαίου της Τράπεζας θα ανέλθει από 1ης Ιανουαρίου 1999 σε 95 549 597 250 Ecu τουλάχιστον, και το υπόλοιπο της αύξησης θα ισχύσει μόλις πληρωθούν οι απαιτούμενες τυπικές προϋποθέσεις.- Από το συμπληρωματικό αποθεματικό, ένα περαιτέρω ποσό 3 798 700 000 Ecu θα μεταφερθεί στο τακτικό αποθεματικό, ώστε αυτό να ανέλθει σε 10 δισεκατομμύρια Ecu ή στο 10 % του αναληφθέντος κεφαλαίου ύψους 100 δισεκατομμυρίων Ecu.- Με βάση την επανεξέταση των αναγκών της Τράπεζας σε ίδια κεφάλαια, το Συμβούλιο των Διοικητών αποφάσισε, επίσης, ομόφωνα να διανείμει στα κράτη μέλη, υπό μορφή έκτακτης καταβολής, κατ' αναλογία των συμμετοχών τους στο αναληφθέν κεφάλαιο της Τράπεζας, ένα ποσό 1 δισεκατομμυρίου Ecu, το οποίο θα χρηματοδοτηθεί κατά 676 795 744 Ecu από το αδιάθετο λειτουργικό πλεόνασμα της οικονομικής χρήσης 1996, ενώ το υπόλοιπο, ύψους 323 204 256 Ecu, θα διατεθεί από το λειτουργικό πλεόνασμα της χρήσης 1997, το οποίο ανέρχεται σε 1 105 169 722 Ecu.- Στις 20 Αυγούστου 1997, στο πλαίσιο της απόφασης για την έγκριση του ειδικού προγράμματος δράσης του Άμστερνταμ (Επίσημη Εφημερίδα των Ευρωπαϊκών Κοινοτήτων C 10 της 15ης Ιανουαρίου 1998), το Συμβούλιο των Διοικητών ενέκρινε τη διάθεση 200 εκατομμυρίων Ecu από τα προς διάθεση αποτελέσματα προηγούμενων χρήσεων της Τράπεζας, για τη χρηματοδότηση βιώσιμων σχεδίων επενδύσεων που διευρύνουν το πεδίο των χρηματοδοτήσεων της Τράπεζας, όπως καθορίζεται στην εν λόγω απόφαση.- Το ποσό αυτό αποτελεί μέρος ενός ανώτατου συνολικού ποσού 1 δισεκατομμυρίου Ecu, που προβλέπεται για το σκοπό αυτό έως το έτος 2000. Το Συμβούλιο των Διοικητών αποφάσισε τώρα τη διάθεση ενός περαιτέρω ποσού 300 εκατομμυρίων Ecu, από το λειτουργικό πλεόνασμα της χρήσης 1997, για τον ίδιο σκοπό.- Σε συνάρτηση με την αύξηση του κεφαλαίου, το Συμβούλιο των Διοικητών ενέκρινε το ακόλουθο στρατηγικό πλαίσιο για την Τράπεζα (βλέπε παράρτημα).ΠΑΡΑΡΤΗΜΑ ΣΤΡΑΤΗΓΙΚΟ ΠΛΑΙΣΙΟ ΤΗΣ ΤΡΑΠΕΖΑΣ 1. Εισαγωγή: Γενικό πλαίσιο Η τελευταία αύξηση του κεφαλαίου της Τράπεζας (εκτός από την αυξητική αναπροσαρμογή σε 62 δισεκατομμύρια Ecu, που έγινε ως αποτέλεσμα της προσχώρησης της Αυστρίας, της Φινλανδίας και της Σουηδίας το 1995), ήταν ο διπλασιασμός του σε 57,6 δισεκατομμύρια Ecu το 1990. Όλες οι πρόσφατες αυξήσεις (όχι αναπροσαρμογές) διπλασίασαν επίσης το υφιστάμενο κεφάλαιο της Τράπεζας (1978, 1981, 1986). Το 1990, το νέο ανώτατο όριο των χορηγήσεων (250 % του αναληφθέντος κεφαλαίου) αναμενόταν ότι θα επαρκέσει έως το τέλος του 1995. Στην πράξη, ωστόσο, οι δραστηριότητες συνεχίστηκαν επί δύο χρόνια πέρα από τον ορίζοντα που είχε προβλεφθεί.Από το 1990, οι χορηγήσεις της Τράπεζας αυξήθηκαν, σε τρέχουσες τιμές, από συνολικό ύψος 13,4 δισεκατομμυρίων Ecu (1990) σε 26,2 δισεκατομμύρια Ecu (1997), σημείωσαν δηλαδή μέση ετήσια αύξηση κατά 10 %. Επί του συνόλου αυτού, οι χορηγήσεις εκτός Ευρωπαϊκής Ένωσης αυξήθηκαν από 0,7 δισεκατομμύρια Ecu το 1990 σε 3,2 δισεκατομμύρια Ecu το 1997. Όσον αφορά τον ισολογισμό, το υπόλοιπο των χορηγήσεων αυξήθηκε από 61,6 δισεκατομμύρια Ecu σε 142,4 δισεκατομμύρια Ecu.Η αύξηση κατά τη διάρκεια της περιόδου αυτής αντικατόπτριζε μια σειρά από θεμελιώδεις εξελίξεις σε επίπεδο πολιτικής και στο χώρο της αγοράς, οι οποίες επηρέασαν την Τράπεζα και μεταξύ των οποίων περιλαμβάνονταν η ένταξη των ανατολικών γερμανικών Lδnder και η προσχώρηση τριών νέων κρατών στην Ένωση. Όπως και στο παρελθόν, πολλές από τις εξελίξεις πήγασαν ή επισημοποιήθηκαν από διάφορα Ευρωπαϊκά Συμβούλια. Το Ευρωπαϊκό Συμβούλιο του Εδιμβούργου, στο τέλος του 1992, αποφάσισε τη δημιουργία του Μηχανισμού του Εδιμβούργου, ο οποίος προικοδοτήθηκε με 5 δισεκατομμύρια Ecu και αφορούσε κυρίως τα διευρωπαϊκά δίκτυα (ΔΕΔ) και το περιβάλλον. Έδωσε, επίσης, αποφασιστική ώθηση στη διαδικασία που κίνησαν η Τράπεζα και η Επιτροπή, και η οποία οδήγησε τελικά στη δημιουργία του Ευρωπαϊκού Ταμείου Επενδύσεων, σε σύμπραξη με τον τραπεζικό τομέα. Ένα άλλο σημαντικό αποτέλεσμα ήταν η σύσφιξη της συνεργασίας μεταξύ της Τράπεζας και της Επιτροπής, όσον αφορά το Ταμείο Συνοχής και τα Διαρθρωτικά Ταμεία, που σήμερα βρίσκονται σε φάση νέας μεταρρύθμισης.Στα μέσα του 1993, το Ευρωπαϊκό Συμβούλιο της Κοπεγχάγης αποφάσισε να αυξήσει την προικοδότηση του Μηχανισμού του Εδιμβούργου κατά 2 δισεκατομμύρια Ecu, παρατείνοντας τη διάρκειά του και προσθέτοντας ένα μηχανισμό παροχής επιδοτούμενων δανείων, συνολικού ύψους 1 δισεκατομμυρίου Ecu, για την τόνωση των επενδύσεων των μικρών και μεσαίων επιχειρήσεων (ΜΜΕ), ώστε να ενισχυθεί η δημιουργία θέσεων απασχόλησης. Το Δεκέμβριο του ίδιου έτους, το Ευρωπαϊκό Συμβούλιο των Βρυξελλών έδωσε έμφαση στην ανάπτυξη, την ανταγωνιστικότητα και την απασχόληση και, όσον αφορά την Τράπεζα, στα διευρωπαϊκά δίκτυα μεταφορών και ενέργειας και στον τομέα του περιβάλλοντος, που απαιτούν σημαντικές επενδύσεις. Το 1995 η χρηματοδότηση των ΔΕΔ εντατικοποιήθηκε με τον καθορισμό έργων προτεραιότητας από το Ευρωπαϊκό Συμβούλιο του Έσεν.Το 1997, το Ευρωπαϊκό Συμβούλιο του Άμστερνταμ κάλεσε την Τράπεζα να εντείνει τις δραστηριότητές της, ιδίως σε ορισμένους τομείς, προκειμένου να προάγει τη δημιουργία θέσεων απασχόλησης στην Ευρωπαϊκή Ένωση. Η Τράπεζα, ανταποκρινόμενη, δημιούργησε το Ειδικό Πρόγραμμα Δράσης του Άμστερνταμ (ΕΠΔΑ), το οποίο περιλαμβάνει:- τη δημιουργία μιας ειδικής θυρίδας ΜΜΕ προοριζόμενης να παράσχει υποστήριξη σε νέα μέσα, που συμβάλλουν στη χρηματοδότηση μικρών και μεσαίων επενδύσεων υψηλής τεχνολογίας και ταχείας ανάπτυξης. Η θυρίδα αυτή μπορεί να υποστηρίζεται, όποτε αυτό ενδείκνυται, με πρόσβαση στα ετήσια πλεονάσματα της Τράπεζας μέχρι ανώτατου συνολικού ορίου 1 δισεκατομμυρίου Ecu,- την ανάπτυξη και ενίσχυση της δραστηριότητας της ΕΤΕπ στους τομείς της παιδείας, της υγείας, της πολεοδομικής ανάπλασης και της προστασίας του περιβάλλοντος,- νέα ώθηση στη χρηματοδότηση των διευρωπαϊκών δικτύων και άλλων μεγάλων έργων υποδομής.Το έκτακτο Ευρωπαϊκό Συμβούλιο για την απασχόληση, που πραγματοποιήθηκε στο Λουξεμβούργο το Νοέμβριο 1997, επιβεβαίωσε τα μέτρα που είχαν ήδη ληφθεί και ενθάρρυνε την Τράπεζα να διατηρήσει και να ενισχύσει το δυναμισμό του προγράμματος αυτού.Όσον αφορά τις περιοχές εκτός Ευρωπαϊκής Ένωσης, οι δραστηριότητες της Τράπεζας κατά την εν λόγω περίοδο χαρακτηρίστηκαν από την ανανέωση διαφόρων χρηματοδοτικών εντολών, για τα κράτη της Αφρικής, της Καραϊβικής και του Ειρηνικού (δεύτερο χρηματοδοτικό πρωτόκολλο στην τέταρτη Σύμβαση του Λομέ), τις μεσογειακές χώρες (συμπεριλαμβανομένου του ΜΕΤΑΡ) και τις χώρες της Κεντρικής και Ανατολικής Ευρώπης (ΧΚΑΕ). Στα ανωτέρω προστέθηκαν νέα πεδία δραστηριότητας, και συγκεκριμένα οι χώρες της Ασίας και της Λατινικής Αμερικής, η Νότια Αφρική και, πιο πρόσφατα, ο προενταξιακός μηχανισμός για τις υποψήφιες προς ένταξη χώρες της Κεντρικής και Ανατολικής Ευρώπης και την Κύπρο.Στη βάση αυτή, το Διοικητικό Συμβούλιο μελέτησε το στρατηγικό πλαίσιο για την περίοδο που αναμένεται να καλυφθεί από την προτεινόμενη αύξηση του κεφαλαίου.2. Στρατηγική της Τράπεζας Η στρατηγική της Τράπεζας πρέπει να εξελιχθεί σύμφωνα με τις μεταβαλλόμενες συνθήκες. Ωστόσο, οι κύριοι κατευθυντήριοι άξονές της για την περίοδο που θα καλύψει η νέα αύξηση του κεφαλαίου, όπως προέκυψαν από αυτές τις συζητήσεις, είναι οι ακόλουθοι:- συγκέντρωση των προσπαθειών της Τράπεζας στις «περιφερειακές οικονομικές ζώνες», σύμφωνα με την κύρια αποστολή της, που είναι η υποστήριξη της οικονομικής σύγκλισης και ολοκλήρωσης. Η κύρια προτεραιότητα είναι η υποστήριξη των περιοχών της Ένωσης που υστερούν αναπτυξιακά, και η ένταξη των χωρών που επιθυμούν να καταστούν μέλη της Ένωσης,- συνέχιση της υποστήριξης στους κύριους τομείς της πολιτικής της ΕΕ - με βάση τις εκάστοτε εγκρίσεις που παρέχουν τα όργανα διοίκησης της Τράπεζας, λαμβάνοντας υπόψη αποφάσεις πολιτικής ή αιτήματα του Ευρωπαϊκού Συμβουλίου - όπως παραδείγματος χάρη τα διευρωπαϊκά δίκτυα, τη διεθνή ανταγωνιστικότητα, τις μικρές και μεσαίες επιχειρήσεις, την ενέργεια και το περιβάλλον, καθώς και τις χρηματοδοτικές παρεμβάσεις βάσει ειδικών εντολών ή άλλων συμφωνιών για την υποστήριξη των πολιτικών συνεργασίας και αναπτυξιακής βοήθειας που εφαρμόζει η ΕΕ με τρίτες χώρες.Το Διοικητικό Συμβούλιο ενέκρινε τη συνολική αυτή στρατηγική τον Ιανουάριο 1997. Όπως σημειώνεται ανωτέρω, οι κύριες κατευθύνσεις της ενισχύθηκαν από τις πρόσφατες εξελίξεις:- αναγνωρίζεται διαρκώς ευρύτερα ότι η δημοσιονομική και νομισματική πειθαρχία της ΟΝΕ πρέπει να συνοδεύονται από συντονισμένη πολιτική για μείωση της ανεργίας, που θα περιλαμβάνει διαρθρωτικές αλλαγές και ενίσχυση της ανταγωνιστικότητας. Η Τράπεζα άρχισε, μεταξύ άλλων, να εφαρμόζει το ΕΠΔΑ, ανταποκρινόμενη στο ψήφισμα του Ευρωπαϊκού Συμβουλίου για την ανάπτυξη και την απασχόληση,- οι αποφάσεις του Ευρωπαϊκού Συμβουλίου όσον αφορά τη διεύρυνση, έδωσαν ακόμη μεγαλύτερη έμφαση στο ρόλο της ΕΤΕπ στον τομέα αυτό, και η Τράπεζα δημιούργησε ήδη τον προενταξιακό χρηματοδοτικό μηχανισμό της για τις υποψήφιες χώρες.Στο άμεσο μέλλον, στο πλαίσιο της ανωτέρω συνολικής στρατηγικής, κύρια προτεραιότητα της Τράπεζας είναι να υποστηρίξει την Οικονομική και Νομισματική Ένωση. Όσον αφορά τη χρηματοδοτική δραστηριότητα, αυτό αντικατοπτρίζεται στο πρόγραμμα ΕΠΔΑ. Όσον αφορά τη δανειοληπτική στρατηγική της, η Τράπεζα θα συνεχίσει την καινοτόμο πολιτική της για το ευρώ. Αυτό σημαίνει συμβολή στη δημιουργία ομολογιακών εκδόσεων αναφοράς (benchmarks), στη διεύρυνση του φάσματος των επενδυτών και στη δημιουργία μιας οργανωμένης αγοράς ομολόγων της ΕΤΕπ σε ευρώ. Η προσφυγή σε ευρύ φάσμα αγορών, ιδίως στις χώρες της Κεντρικής και Ανατολικής Ευρώπης, θα προωθηθεί παράλληλα με τη χρήση νέων, ελκυστικών και χαμηλού κόστους προϊόντων.3. Καθορισμός προτεραιοτήτων σε ένα μεταβαλλόμενο περιβάλλον Αν και η ενοποίηση του χρηματοπιστωτικού τομέα αναμένεται να έχει με το χρόνο ως αποτέλεσμα την αύξηση της πρόσβασης των επενδυτών σε εναλλακτικές πηγές κεφαλαίων, η Τράπεζα θα εξακολουθήσει να έχει σημαντικό ρόλο κατά τα ερχόμενα χρόνια. Οι επενδύσεις έχουν μειωθεί, εν μέρει λόγω της μακροοικονομικής προσαρμογής στο πλαίσιο της προετοιμασίας για την ΟΝΕ, και οι δημόσιες επενδύσεις είναι πιθανό να παραμείνουν περιορισμένες. Ωστόσο, η Τράπεζα μπορεί να συμβάλει στη στήριξη της αύξησης του ρυθμού των επενδύσεων παρέχοντας μακροπρόθεσμες χρηματοδοτήσεις με χαμηλό κόστος και χορηγώντας δάνεια σε νέες μορφές κοινοπραξιών μεταξύ του δημόσιου και του ιδιωτικού τομέα.Οι προτεραιότητες της Τράπεζας χρειάζεται να επανεξεταστούν, τόσο λόγω των περιορισμών που επιβάλλουν οι ίδιοι πόροι της, όσο και λόγω της αρχής της συμπληρωματικότητας. Οι προτεραιότητες αυτές πρέπει να εξελίσσονται με το χρόνο, αλλά μπορούν να διατυπωθούν ορισμένες γενικές παρατηρήσεις.Είναι σημαντικό να επικεντρώνεται η Τράπεζα στους τομείς που είναι υψίστης προτεραιότητας για την ΕΕ, και τα επενδυτικά σχέδια που χρηματοδοτούνται να είναι ιδιαίτερα αρμόζοντα για την επίτευξη των στόχων αυτών. Ωστόσο, αυτό δεν αρκεί για να εξασφαλίσει ότι η Τράπεζα θα προσφέρει προστιθέμενη αξία. Η Τράπεζα, βάσει του καταστατικού της (άρθρο 18 παράγραφος 1) χορηγεί χρηματοδοτήσεις εφόσον δεν παρέχονται με λογικούς όρους μέσα που προέρχονται από άλλες πηγές. Η Τράπεζα προσφέρει πρόσθετη συνεισφορά όταν, συμπληρώνοντας άλλες πηγές χρηματοδότησης:- μπορεί να αποδείξει, κατά την πρόταση χρηματοδότησης, ότι ένα δάνειο της ΕΤΕπ είναι καταλληλότερο από χρηματοδοτήσεις προερχόμενες από άλλες πηγές για το υπόψη επενδυτικό σχέδιο (παραδείγματος χάρη όταν η επένδυση έχει μακρά οικονομική ζωή, πράγμα που δικαιολογεί χρηματοδότηση μακράς διάρκειας),- η Τράπεζα προάγει ή βελτιώνει το επενδυτικό σχέδιο με κάποιο επιπρόσθετο τρόπο. Αυτό μπορεί να συμβεί διότι η παρουσία της καθησυχάζει τους ιδιωτικούς επενδυτές όσον αφορά τους κινδύνους της επένδυσης που έχουν σχέση με τη νομοθεσία (η «σφραγίδα έγκρισης» της ΕΕ). Το ίδιο ισχύει για τους πολιτικούς κινδύνους, όσον αφορά τις χορηγήσεις εκτός ΕΕ. Με τον τρόπο αυτό, η Τράπεζα μπορεί να λειτουργεί ως καταλύτης για άλλες πηγές χρηματοδότησης, ιδίως στην περίπτωση κοινοπραξιών μεταξύ του δημόσιου και του ιδιωτικού τομέα. Η τεχνογνωσία της Τράπεζας σε τεχνικά θέματα μπορεί επίσης να προσφέρει προστιθέμενη αξία.Η Τράπεζα πρέπει να καθοδηγείται από τις παραπάνω αρχές για την ανάπτυξη της μελλοντικής χρηματοδοτικής στρατηγικής της, σε επίπεδο τόσο οικονομικών τομέων όσο και γεωγραφικών περιοχών. Πρέπει να επιδιώκει την επικέντρωση των δραστηριοτήτων της στους τομείς στους οποίους μπορεί να προσφέρει τη μεγαλύτερη προστιθέμενη αξία και να δίνει λιγότερη έμφαση στα επενδυτικά σχέδια για τα οποία η προστιθέμενη αξία θα ήταν μικρότερη. Όταν η αγορά παρέχει ικανοποιητική χρηματοδότηση, με κατάλληλους όρους και, κατά τα άλλα, η παρέμβαση της Τράπεζας δεν συμβάλει στην επιτάχυνση της υλοποίησης ή στη βελτίωση της ποιότητας της επένδυσης, η Τράπεζα, σύμφωνα με το άρθρο 18 παράγραφος 1 του καταστατικού, πρέπει να αφήνει τη χρηματοδότηση του επενδυτικού σχεδίου σε άλλες πηγές.Η εξέλιξη αυτών των προτεραιοτήτων θα συζητείται κάθε χρόνο στους κόλπους του Διοικητικού Συμβουλίου, στο πλαίσιο ενός μελλοντοστραφούς επιχειρησιακού προγράμματος που θα εγκρίνεται από το Διοικητικό Συμβούλιο. Αυτό εξηγείται λεπτομερέστερα κατωτέρω.4. Συμπληρωματικότητα και συνεργασία με το χρηματοπιστωτικό τομέα Στο ανωτέρω πλαίσιο, η συνεργασία με τον τραπεζικό τομέα και τους λοιπούς ενδιάμεσους χρηματοπιστωτικούς φορείς που δραστηριοποιούνται στις κεφαλαιαγορές, είναι η μία από τις κατευθυντήριες αρχές για την εφαρμογή της στρατηγικής της Τράπεζας. Πράγματι, η ανάπτυξη και η διαφοροποίηση της συνεργασίας αυτής θα εξακολουθήσει να αποτελεί προτεραιότητα κατά τα ερχόμενα χρόνια. Αυτό απορρέει τόσο από το στόχο της συμπληρωματικότητας, όσο και από καθαρά πρακτικούς λόγους.Η Τράπεζα, προκειμένου να μεγιστοποιήσει το πολλαπλασιαστικό αποτέλεσμα των παρεμβάσεών της, πρέπει να ενεργεί πάντοτε σύμφωνα με την αρχή της συμπληρωματικότητας και να χρηματοδοτεί μόνο το τμήμα εκείνο κάθε επενδυτικού σχεδίου, που κρίνεται απαραίτητο για την επίτευξη των συμφωνηθέντων στόχων της πολιτικής της. Η Τράπεζα πρέπει να συνεργάζεται ακόμη στενότερα με άλλες τράπεζες, ώστε αυτή η εταιρική σχέση να καταστεί αποτελεσματικότερη, και πρέπει να προσπαθεί (παραδείγματος χάρη αναπτύσσοντας νέα προϊόντα) να ενισχύει τον καταλυτικό της ρόλο.Προς το σκοπό αυτό, θα μπορεί να ενθαρρύνει την πρόσβαση των δανειοληπτών στις κεφαλαιαγορές και να συνεργάζεται με εμπορικούς χρηματοδότες για το σχέδιο χρηματοδότησης. Παραδείγματος χάρη, η Τράπεζα θα βοηθά τις περιφερειακές τράπεζες και τους εξειδικευμένους οργανισμούς (παραδείγματος χάρη αυτούς που δραστηριοποιούνται υπέρ των ΜΜΕ), να αντιμετωπίσουν την πρόκληση της προσαρμογής στην ενιαία αγορά χρηματοπιστωτικών υπηρεσιών. Σύμφωνα με την κύρια αποστολή της ΕΤΕπ, αυτό θα ήταν ιδιαίτερα χρήσιμο στις λιγότερο ανεπτυγμένες περιοχές. Η Τράπεζα μπορεί να διαδραματίσει παρόμοιο ρόλο στις υποψήφιες για προσχώρηση χώρες ή στις άλλες γειτονικές στην Ένωση χώρες. Όπως και στις υπόλοιπες σφαίρες της δραστηριότητάς της, η Τράπεζα θα αναπτύξει τη συνεργασία αυτή προσέχοντας ιδιαίτερα να αποφύγει οποιαδήποτε στρέβλωση του ανταγωνισμού. Μια από τις συνέπειες της ετήσιας εξέτασης των προτεραιοτήτων είναι ότι, για τις επενδύσεις με λιγότερη προστιθέμενη αξία, η Τράπεζα θα μειώσει το ποσοστό του κόστους που χρηματοδοτεί για κάθε επενδυτικό σχέδιο. Η συμπληρωματικότητα της χρηματοδότησης της Τράπεζας θα καταδεικνύεται πλήρως στα σχετικά με την επένδυση έγγραφα.Η πρακτική ανάγκη για συνεργασία με το χρηματοπιστωτικό τομέα ισχύει γενικά, αλλά είναι ιδιαίτερα εμφανής όταν πρόκειται για χρηματοδότηση μικρών και μεσαίων επιχειρήσεων. Πράγματι, σε όρους κόστους-αποτελεσματικότητας, το συνολικό δάνειο είναι ο μόνος βιώσιμος και οικονομικός μηχανισμός που μπορεί να χρησιμοποιήσει η Τράπεζα για να υποστηρίξει μεγάλο αριθμό ΜΜΕ. Ωστόσο, το σύστημα των συνολικών δανείων θα επανεξεταστεί, προκειμένου να διασφαλιστεί, μεταξύ άλλων, ότι οι τελικοί αποδέκτες των χρηματοδοτήσεων υπέρ των ΜΜΕ θα αντλούν τα μέγιστα δυνατά οφέλη. Μεσοπρόθεσμα, η πολιτική της Τράπεζας όσον αφορά τη χρηματοδότηση των ΜΜΕ μπορεί να εμπλουτιστεί με την εμπειρία που θα αποκτηθεί από τη χρήση εναλλακτικών χρηματοδοτικών μέσων στο πλαίσιο της Θυρίδας ΜΜΕ του ΕΠΔΑ.Η συνεργασία με το χρηματοπιστωτικό τομέα επεκτείνεται, βέβαια, και στην πλευρά του παθητικού του ισολογισμού της Τράπεζας, μέσω των χρηματοοικονομικών δραστηριοτήτων της. Κάθε χρόνο θα υποβάλλονται στο Διοικητικό Συμβούλιο εκθέσεις σχετικά με τη συνολική συνεργασία μεταξύ της Τράπεζας και του χρηματοπιστωτικού τομέα, όσον αφορά τόσο τη χρηματοδοτική όσο και τη δανειοληπτική δραστηριότητά της.5. Συνεργασία με το Ευρωπαϊκό Ταμείο Επενδύσεων Ένα άλλο απτό παράδειγμα της φιλοσοφίας της συνεργασίας είναι η δημιουργία του Ευρωπαϊκού Ταμείου Επενδύσεων, δεδομένου ότι στη μετοχική δομή του ΕΤΑΕ συμμετέχουν τόσο δημόσιοι όσο και ιδιωτικοί εταίροι, με καινοτόμο τρόπο. Η ανάπτυξη της συνεργασίας μεταξύ της Τράπεζας και του Ταμείου είναι μια από τις προτεραιότητες της ΕΤΕπ, όπως μαρτυρά η δημιουργία, τον Οκτώβριο 1997 (σε συνέχεια του Ευρωπαϊκού Συμβουλίου του Άμστερνταμ), του Ευρωπαϊκού Μηχανισμού για τις Τεχνολογίες, που έχει σκοπό να υποστηρίξει, μέσω εξειδικευμένων οργανισμών παροχής επιχειρηματικών κεφαλαίων, τις υψηλής τεχνολογίας και ταχέως αναπτυσσόμενες ΜΜΕ.Η Τράπεζα και το Ταμείο θα εξακολουθήσουν να επιδιώκουν την ενίσχυση και διεύρυνση της συνεργασίας τους. Προκειμένου να καταστεί η συνεργασία αυτή κατά το δυνατόν αποτελεσματικότερη, η Τράπεζα θα εξορθολογίσει τις σχέσεις εργασίας της με το ΕΤΑΕ, φροντίζοντας παράλληλα να παρέχει τη μεγαλύτερη δυνατή επιχειρησιακή στήριξη στο Ταμείο.Επιπλέον, για να υποστηρίξει καλύτερα τις κύριες πολιτικές της ΕΕ, η Τράπεζα θα εξετάσει με το ΕΤΑΕ τη δυνατότητα διεύρυνσης των δραστηριοτήτων του Ταμείου προς τις ακόλουθες δύο κατευθύνσεις: πρώτον, θα εξεταστεί η δυνατότητα επέκτασης του πεδίου δραστηριότητάς του στον τομέα του περιβάλλοντος και, δεύτερον, στο πλαίσιο του προενταξιακού μηχανισμού, θα διερευνηθούν οι δυνατότητες για επιλεκτική επέκταση των δραστηριοτήτων του στην Κεντρική και Ανατολική Ευρώπη, ώστε να περιλάβουν τα διευρωπαϊκά δίκτυα μεταξύ των χωρών της περιοχής. Με την επιφύλαξη της γνώμης των υπολοίπων μετόχων του ΕΤΑΕ και των αποφάσεων της Γενικής Συνέλευσής του, μπορούν, εν ευθέτω χρόνω, να υποβληθούν προτάσεις προς αυτή την κατεύθυνση.6. Συνεργασία με την Επιτροπή Στο ευρύτερο πλαίσιο της ΕΕ, οι χορηγήσεις της Τράπεζας υπέρ της περιφερειακής ανάπτυξης συμπληρώνονται με πόρους από τον προϋπολογισμό της ΕΕ. Ο συντονισμός των δύο αυτών πηγών χρηματοδότησης και, συνεπώς, η συνεργασία μεταξύ της Τράπεζας και της Επιτροπής, έχουν μεγάλη σημασία για την ουσιαστική υποστήριξη των περιοχών αυτών.Η Τράπεζα και η Επιτροπή συνεργάζονται ήδη στενά μεταξύ τους και έχουν αναζητήσει τρόπους για να αυξήσουν την αποτελεσματικότητά τους κατά την επόμενη δεκαετία. Η βελτίωση των λειτουργικών διαδικασιών των δύο οργανισμών θα επιτρέψει καλύτερη συνεργασία. Το θέμα έχει καταστεί επίκαιρο, από τη στιγμή που η Επιτροπή εξέδωσε την Agenda 2000 και ο επόμενος γύρος διαπραγματεύσεων με τα κράτη μέλη σχετικά με τα Διαρθρωτικά Ταμεία πρόκειται να αρχίσει προσεχώς.Η Τράπεζα, λαμβάνοντας υπόψη τους αντίστοιχους ρόλους των περιφερειών και της Επιτροπής στο πλαίσιο αυτό, πρότεινε τα ακόλουθα συγκεκριμένα μέτρα, τα οποία εγκρίθηκαν από το Διοικητικό Συμβούλιο:- Η Τράπεζα θα προσπαθήσει να αυξήσει τη συμμετοχή της στα προπαρασκευαστικά στάδια προγραμματισμού και διαπραγμάτευσης των διαρθρωτικών παρεμβάσεων.- Η Τράπεζα θα προσπαθήσει να αυξήσει τις διαβουλεύσεις μεταξύ των οργάνων όσον αφορά τις συγχρηματοδοτήσεις. Με την επιφύλαξη των υποχρεώσεων που επιβάλλει η εμπορική εμπιστευτικότητα, η Τράπεζα θα θέτει στη διάθεση της Επιτροπής τις αναλύσεις που εκπονεί για τα έργα αυτά.- Η Τράπεζα θα εξακολουθήσει να προσφέρει τις τεχνικές υπηρεσίες της στην Επιτροπή, έναντι αμοιβής που θα επιτρέπει την κάλυψη του σχετικού κόστους. Οι υπηρεσίες αυτές χρησιμοποιούνται ήδη για την αξιολόγηση επενδυτικών σχεδίων του Ταμείου Συνοχής, και, σε κατάλληλες περιπτώσεις, αυτό μπορεί να επεκταθεί σε επιλεγμένα έργα του ΕΤΠΑ ή του τομέα των ΔΕΔ.7. Εφαρμογή της στρατηγικής: Πολιτική τιμολόγησης των χορηγήσεων Η Τράπεζα επιτυγχάνει το βασικό στόχο της, που είναι η προώθηση της ισόρροπης ανάπτυξης της Ευρωπαϊκής Ένωσης, προσφέροντας σε όλα τα κράτη μέλη, και ιδίως στις λιγότερο ευημερούσες περιοχές της Ένωσης, τα συλλογικά οφέλη της οικονομικής ισχύος της. Η πολιτική τιμολόγησης που εφαρμόζει, βασίζεται στις αρχές της μη επιδίωξης κέρδους (αντιμετώπιση των υποχρεώσεων και κάλυψη των εξόδων - άρθρο 19 παράγραφος 1 του καταστατικού), της μη εισαγωγής διακρίσεων και της διαφάνειας. Στο πλαίσιο, ειδικότερα, του ΕΠΔΑ, μια επιπλέον κατευθυντήρια γραμμή είναι η επιδίωξη ικανοποιητικής ισορροπίας μεταξύ κινδύνου και ανταμοιβής.Μια σημαντική εξέλιξη στις εργασίες της Τράπεζας είναι ότι το κόστος αξιολόγησης των επενδυτικών σχεδίων διαφέρει όλο και περισσότερο από σχέδιο σε σχέδιο, και η τάση αυτή ενδέχεται να επιταχυνθεί κατά τα ερχόμενα χρόνια. Η Τράπεζα έχει ήδη προσαρμόσει, σε κάποιο βαθμό, το σύστημα της ομοιόμορφης τιμολόγησης, προκειμένου να λάβει υπόψη τις διαφορές κόστους μεταξύ των διαφόρων κατηγοριών δανείων (χαμηλότερο περιθώριο για τα μεγάλου ύψους δάνεια και για τα δάνεια που χορηγούνται σε τακτικούς δανειολήπτες). Προτείνει να γίνει περαιτέρω διαβάθμιση των τιμών, κυρίως με την προσθήκη ενός επιπλέον περιθωρίου (mark-up) για ορισμένες χρηματοδοτήσεις υψηλού κόστους. Αυτές περιλαμβάνουν:- σύνθετες χρηματοδοτήσεις και project finance, στις οποίες είναι δύσκολο για την Τράπεζα να επιτύχει προνομιούχο καθεστώς εξασφάλισης ως χρηματοδότης,- και ορισμένες χρηματοδοτήσεις προς επιχειρήσεις, που δεν μπορούν να παράσχουν παρά μόνο εγγυήσεις ή εμπράγματες εξασφαλίσεις λιγότερο άμεσα ανακτήσιμες.Το καταστατικό της Τράπεζας απαιτεί κάθε χρηματοδότηση να καλύπτεται με επαρκείς εγγυήσεις. Η Τράπεζα εξακολουθεί να πιστεύει ότι, για τις συνήθεις χρηματοδοτήσεις, υπάρχουν επαρκείς τρόποι ελέγχου των κινδύνων με μεταφορά τους ή μείωσή τους μέσω εγγυήσεων τρίτων ή άλλων εξασφαλίσεων. Κατ' αυτό τον τρόπο, η συνολική τιμή της χρηματοδότησης της ΕΤΕπ αντικατοπτρίζει επίσης τον πιστωτικό κίνδυνο. Η μεταφορά του κινδύνου των επενδυτικών σχεδίων είναι επίσης σημαντική πηγή συνεργασίας μεταξύ της ΕΤΕπ και του εμπορικού τραπεζικού τομέα.Ωστόσο, υπάρχουν ορισμένες κατηγορίες επενδυτικών σχεδίων, εντός κατευθυντηρίων αξόνων και ορίων που πρέπει να συμφωνηθούν από το Διοικητικό Συμβούλιο (όπως παραδείγματος χάρη ορισμένα ΔΕΔ, κοινοπραξίες μεταξύ του δημόσιου και του ιδιωτικού τομέα, ορισμένα δάνεια σε επιχειρήσεις, σύνθετες χρηματοδοτήσεις ή project finance) και ορισμένα χρηματοδοτικά σχήματα, για τα οποία ενδέχεται να είναι αδύνατη η μεταφορά ορισμένων στοιχείων κινδύνου σύμφωνα με τη συνήθη πρακτική της Τράπεζας. Στις περιπτώσεις αυτές, και υπό την προϋπόθεση της διατήρησης ενός αποδεκτού βαθμού έκθεσης σε κινδύνους, η Τράπεζα θα επανεξετάσει την πολιτική της και, όποτε ενδείκνυται, θα εισάγει μια προσαύξηση στο περιθώριο (mark-up). Η Τράπεζα θα επεξεργαστεί, το ταχύτερο δυνατόν, πιο συγκεκριμένες προτάσεις σχετικά με τους κατευθυντήριους άξονες, τα όρια και τα λοιπά θέματα που αναφέρονται ανωτέρω. Ωστόσο, είναι σαφές ότι δεν θα υπάρξει αλλαγή όσον αφορά την εκτίμηση του κρατικού κινδύνου των κρατών μελών και, συνεπώς, δεν θα υπάρξει διάκριση με βάση τον κίνδυνο μεταξύ των μελών αυτής της ομάδας δανειοληπτών.8. Χορηγήσεις έξω από την Ευρωπαϊκή Ένωση Οι χρηματοδοτικές δραστηριότητες της Τράπεζας έξω από την Ένωση βασίζονται σε εντολές που της ανατίθενται από το Ευρωπαϊκό Συμβούλιο. Η γενική πολιτική όσον αφορά τις χορηγήσεις αυτές επανεξετάστηκε για τελευταία φορά από το Συμβούλιο των Διοικητών κατά την ετήσια σύνοδο του 1994, κατά την οποία τα κύρια θέματα που εξετάστηκαν ήταν το ενδεικτικό ανώτατο όριο των χορηγήσεων αυτών (10 % της μέσης συνολικής δραστηριότητας της Τράπεζας) και η ανάγκη περαιτέρω μελέτης του θέματος της κοινοτικής εγγύησης.Σημαντική μεταγενέστερη εξέλιξη ήταν η δημιουργία του προενταξιακού μηχανισμού για την Κεντρική και Ανατολική Ευρώπη. Ο μηχανισμός αυτός δεν καλύπτεται με εγγύηση από τον κοινοτικό προϋπολογισμό και δεν περιλαμβάνεται στο προαναφερόμενο ενδεικτικό όριο του 10 %. Γενικότερα, για ορισμένες χρηματοδοτήσεις εγκαθιδρύθηκε ένα σύστημα ανάληψης μέρους του κινδύνου από την Τράπεζα.Η άμεση προτεραιότητα είναι η εκτέλεση των υφιστάμενων εντολών: Λομέ (για τις χώρες της Αφρικής, της Καραϊβικής και του Ειρηνικού), Νότια Αφρική, Ασία και Λατινική Αμερική, Κεντρική και Ανατολική Ευρώπη, Μεσόγειος. Οι εντολές αυτές θα εκπνεύσουν σταδιακά μέσα στην ερχόμενη διετία, και τα όργανα διοίκησης της Τράπεζας θα πρέπει να επανεξετάσουν το συνολικό ρόλο της στην υποστήριξη της κοινοτικής πολιτικής για συνεργασία με τρίτες χώρες υπέρ της ανάπτυξης.Για τα θέματα αυτά δεν είναι δυνατόν να ληφθούν αμέσως αποφάσεις, αλλά στο παρόν στάδιο υπάρχουν ορισμένες αρχές για την καθοδήγηση των μελλοντικών συζητήσεων επί της στρατηγικής. Παραδείγματος χάρη:- Η Τράπεζα θα εξακολουθήσει να είναι το χρηματοπιστωτικό ίδρυμα των κρατών μελών και η κύρια δραστηριότητά της πρέπει να διεξάγεται εντός των κρατών αυτών ή προς το άμεσο όφελός τους. Οι εκτός Ευρωπαϊκής Ένωσης χορηγήσεις θα διεξάγονται βάσει συγκεκριμένων εντολών από τα κράτη μέλη και πρέπει να παραμείνουν συμπληρωματική δραστηριότητα.- Η Τράπεζα θα διατηρήσει στενή συνεργασία με την Επιτροπή (σύμφωνα με τη συνολική αναπτυξιακή στρατηγική της Ένωσης στην εκάστοτε χώρα ή ομάδα χωρών), καθώς και με τα άλλα διεθνή χρηματοπιστωτικά ιδρύματα και με τους εθνικούς οργανισμούς. Θα προσπαθεί να συντονίζει τις δραστηριότητές της και τους όρους των χορηγήσεών της με τους οργανισμούς αυτούς.- Η Τράπεζα θα συμβάλλει στην ανάπτυξη του ιδιωτικού τομέα, υποστηρίζοντας, μεταξύ άλλων, τη δημιουργία κατάλληλων χρηματοδοτικών φορέων και ενισχύοντας τις ΜΜΕ. Όσον αφορά τις χορηγήσεις στο εσωτερικό της Ευρωπαϊκής Ένωσης, θα χρηματοδοτεί επενδύσεις στο βαθμό που δεν παρέχονται με λογικούς όρους πόροι από άλλες πηγές (άρθρο 18 παράγραφος 1 του καταστατικού).- Η Τράπεζα θα απαιτεί επαρκείς εγγυήσεις από δημοσιονομικούς πόρους, αν και θα εξακολουθήσει να μοιράζεται τους κινδύνους σε κατάλληλες περιπτώσεις.Οι παρατηρήσεις που εκτίθενται ανωτέρω, όσον αφορά τη συμπληρωματικότητα, τη μεγιστοποίηση του πολλαπλασιαστικού αποτελέσματος και τη συνεργασία με τον εμπορικό τραπεζικό τομέα, ισχύουν, mutatis mutandis, τόσο εντός όσο και εκτός Ευρωπαϊκής Ένωσης. Μεταξύ άλλων, το ενδεικτικό ανώτατο όριο του 10 %, όσον αφορά το υπόλοιπο των χορηγήσεων εκτός Ένωσης, πρέπει να επανεξεταστεί σε συνάρτηση με τη χρηματοδοτική πολιτική. Οι συζητήσεις σχετικά με τα θέματα αυτά θα συνεχιστούν στο Διοικητικό Συμβούλιο, εν όψει του επόμενου γύρου εντολών για χορηγήσεις εκτός ΕΕ.9. Χρηματοδοτικές προτεραιότητες και αποτελεσματική χρήση των πόρων της Τράπεζας Λόγω του μεταβαλλόμενου οικονομικού και χρηματοπιστωτικού περιβάλλοντος, η εφαρμογή της συνολικής στρατηγικής πρέπει να παρακολουθείται προσεκτικά και να αναπροσαρμόζεται, σύμφωνα με τις οικονομικές και χρηματοπιστωτικές εξελίξεις, καθώς και με τις παρελθούσες επιδόσεις της Τράπεζας. Η Τράπεζα, για να διασφαλίσει τη μεγιστοποίηση της συμβολής της στις πολιτικές της ΕΕ και την αποτελεσματικότερη δυνατή χρήση των πόρων της, θα καταρτίζει ένα μελλοντοστραφές επιχειρησιακό πρόγραμμα, το οποίο κάθε χρόνο θα εξετάζεται και θα εγκρίνεται από το Διοικητικό Συμβούλιο. Το πρόγραμμα αυτό θα περιλαμβάνει αναλύσεις των χορηγήσεων κατά τομέα, τόσο εντός όσο και εκτός ΕΕ. Επικαιροποιούμενο τακτικά, το επιχειρησιακό πρόγραμμα θα παρέχει ένα συγκεκριμένο πλαίσιο για τη συζήτηση των προτεραιοτήτων και των στόχων και για το διαρκή καθορισμό νέων, λαμβάνοντας υπόψη τις εργασίες που ενδεχομένως θα μπορούν, σε διαρκώς μεγαλύτερο βαθμό, να αφήνονται σε άλλες πηγές χρηματοδότησης. Θα παράσχει, επίσης, ένα κατάλληλο πλαίσιο για την εξέταση της ετήσιας έκθεσης σχετικά με τη συνεργασία με το χρηματοπιστωτικό τομέα, που αναφέρεται ανωτέρω.Το επιχειρησιακό πρόγραμμα θα παρέχει, εξάλλου, ένα πλαίσιο για την αξιολόγηση των επιδόσεων. Θα ενσωματώνει τα αποτελέσματα της ανάλυσης της ποιότητας του χαρτοφυλακίου επενδυτικών σχεδίων, σύμφωνα με μια σειρά κριτηρίων επίδοσης και με τα συμπεράσματα της Μονάδας Αξιολόγησης των Χρηματοδοτήσεων της Τράπεζας. Αυτό μπορεί να επιτρέψει την εξεύρεση τρόπων βελτίωσης των επιχειρησιακών διαδικασιών, παραδείγματος χάρη την υιοθέτηση, σε ορισμένους τομείς, μιας προσέγγισης βάσει προγραμμάτων. Κατά τα τελευταία χρόνια, η Τράπεζα έχει αναπτύξει σημαντικά τα συστήματά της για την παρακολούθηση των επιδόσεών της ως ενδιάμεσου χρηματοπιστωτικού φορέα. Η Τράπεζα θα εξακολουθήσει να αναπτύσσει συστήματα για την παρακολούθηση των δραστηριοτήτων της, που θα περιλαμβάνουν, μεταξύ άλλων, τη συγκριτική αξιολόγηση των χρηματοπιστωτικών εργασιών της και τη διεξοδική ανάλυση των κινδύνων.Σε πιο μακροπρόθεσμη προοπτική, η Τράπεζα θα μελετήσει επίσης περαιτέρω τις ανάγκες της σε κεφάλαιο και αποθεματικά, ενόψει της επανεξέτασής τους από το Διοικητικό Συμβούλιο το 2001, που θα περιλαμβάνει επίσης μια επανεξέταση των κύριων δεικτών.Ένα θέμα σχετικό με τις μεσοπρόθεσμες προοπτικές είναι οι πόροι που απαιτούνται για την επίτευξη των στόχων της Τράπεζας. Διαθέτοντας περιορισμένο προσωπικό και έχοντας ως στόχο να διατηρήσει τις διοικητικές δαπάνες υπό αυστηρό έλεγχο, η Τράπεζα πρέπει να εξακολουθήσει να προσδιορίζει προσεκτικά τις ανάγκες της σε ανθρώπινο δυναμικό και να αναπτύσσει τις επαγγελματικές ικανότητες του προσωπικού, σύμφωνα με τις στρατηγικές προτεραιότητες. Η εξέταση του επιχειρησιακού προγράμματος από το Διοικητικό Συμβούλιο, στην οποία γίνεται αναφορά ανωτέρω, θα παρέχει επίσης ένα πλαίσιο για τον καθορισμό στρατηγικών προσανατολισμών όσον αφορά τη χρησιμοποίηση των πόρων της Τράπεζας.


title: Απόφαση (ΚΕΠΠΑ) 2015/203 του Συμβουλίου, της 9ης Φεβρουαρίου 2015 , προς υποστήριξη της πρότασης της Ένωσης για έναν διεθνή κώδικα συμπεριφοράς για τις δραστηριότητες στο διάστημα ως συνεισφορά στα μέτρα υπέρ της διαφάνειας και της οικοδόμησης εμπιστοσύνης στις δραστηριότητες στο διάστημα

text:
                  10.2.2015

                  EL

                  Επίσημη Εφημερίδα της Ευρωπαϊκής Ένωσης

                  L 33/38

         ΑΠΟΦΑΣΗ (ΚΕΠΠΑ) 2015/203 ΤΟΥ ΣΥΜΒΟΥΛΙΟΥ
         της 9ης Φεβρουαρίου 2015
         προς υποστήριξη της πρότασης της Ένωσης για έναν διεθνή κώδικα συμπεριφοράς για τις δραστηριότητες στο διάστημα ως συνεισφορά στα μέτρα υπέρ της διαφάνειας και της οικοδόμησης εμπιστοσύνης στις δραστηριότητες στο διάστημα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28,
         Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:

                     (1)

                     Οι δραστηριότητες στο διάστημα επεκτείνονται και η σημασία τους είναι τεράστια. Το διάστημα αποτελεί πόρο για όλες τις χώρες του κόσμου. Οι χώρες που δεν έχουν ακόμη διαστημικές δραστηριότητες ενδέχεται να αποκτήσουν στο μέλλον. Προς τούτο, η Ένωση θεωρεί ότι η ενίσχυση της ασφάλειας των δραστηριοτήτων στο διάστημα συνιστά σημαντικό στόχο, που θα συμβάλει στην ανάπτυξη και την ασφάλεια των κρατών. Ο στόχος αυτός αποτελεί μέρος της πολιτικής της Ένωσης για το διάστημα.

                     (2)

                     Στις 12 Δεκεμβρίου 2003 το Ευρωπαϊκό Συμβούλιο υιοθέτησε Ευρωπαϊκή Στρατηγική Ασφάλειας, στην οποία εντοπίζονται παγκόσμιες προκλήσεις και απειλές και ζητείται μια διεθνής τάξη που θα βασίζεται στο δίκαιο και σε μια αποτελεσματική πολυμερή προσέγγιση, καθώς και σε διεθνείς θεσμούς που θα λειτουργούν σωστά.

                     (3)

                     Η Ευρωπαϊκή Στρατηγική Ασφάλειας αναγνωρίζει τον Χάρτη των Ηνωμένων Εθνών ως το θεμελιώδες πλαίσιο των διεθνών σχέσεων και τάσσεται υπέρ της ενίσχυσης των Ηνωμένων Εθνών (ΗΕ) ώστε να μπορούν να ανταποκρίνονται στις ευθύνες τους και να δρουν αποτελεσματικά. Η Ένωση εργάζεται για την επίτευξη υψηλού βαθμού συνεργασίας σε όλους τους τομείς των διεθνών σχέσεων με σκοπό, μεταξύ άλλων, τη διαφύλαξη της ειρήνης, την πρόληψη των συγκρούσεων και την ενίσχυση της διεθνούς ασφάλειας, σύμφωνα με τους σκοπούς και τις αρχές του Χάρτη των Ηνωμένων Εθνών.

                     (4)

                     Η Ένωση είναι προσηλωμένη στην ανάπτυξη και την υλοποίηση μέτρων διαφάνειας και οικοδόμησης εμπιστοσύνης ως μέσου για την ενίσχυση της ασφάλειας στον τομέα του διαστήματος. Η Ένωση είναι επίσης ιδιαίτερα ευαίσθητη όσον αφορά τα διαστημικά υπολείμματα, ανεξάρτητα από την προέλευσή τους, και τον κίνδυνο που συνιστούν για τις παρούσες και για τις μελλοντικές δραστηριότητες.

                     (5)

                     Στις 18 Σεπτεμβρίου 2007 η Ένωση, στην απάντησή της στο ψήφισμα 61/75 της Γενικής Συνέλευσης των ΗΕ της 6ης Δεκεμβρίου 2006, κατέθεσε την πρότασή της για έναν διεθνή κώδικα συμπεριφοράς για τις δραστηριότητες στο διάστημα («κώδικας συμπεριφοράς») και εγκαινίασε σειρά διαβουλεύσεων για την προώθηση της σύνταξης ενός προκαταρκτικού σχεδίου κειμένου.

                     (6)

                     Το Συμβούλιο της Ευρωπαϊκής Ένωσης, στα συμπεράσματά του της 8ης-9ης Δεκεμβρίου 2008, τάχθηκε υπέρ του πρώτου σχεδίου για έναν διεθνή κώδικα συμπεριφοράς, στον οποίο τα κράτη θα συμμετείχαν σε εθελοντική βάση και ο οποίος περιλάμβανε μέτρα για τη διαφάνεια και την οικοδόμηση εμπιστοσύνης ως βάση για τις διαβουλεύσεις με βασικές τρίτες χώρες που αναπτύσσουν δραστηριότητα στο διάστημα ή έχουν συμφέροντα σε διαστημικές δραστηριότητες, με σκοπό την οριστική διατύπωση ενός κειμένου που θα είναι αποδεκτό από την πλειονότητα των χωρών.

                     (7)

                     Στις 27 Σεπτεμβρίου 2010 το Συμβούλιο της Ευρωπαϊκής Ένωσης ανέθεσε στην Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας (ΥΕ) να διεξαγάγει περαιτέρω και ευρύτερες διαβουλεύσεις βάσει αναθεωρημένης έκδοσης του σχεδίου κώδικα συμπεριφοράς που εκπονήθηκε από την Ένωση υπό το φως των διαβουλεύσεων με τα ενδιαφερόμενα κράτη.

                     (8)

                     Η πρόταση της Ένωσης για το σχέδιο κώδικα συμπεριφοράς παρουσιάστηκε επισήμως στη διεθνή κοινότητα στις 5 Ιουνίου 2012, στη Βιέννη. Ακολούθησε μια διαδικασία ανοικτών διαβουλεύσεων επί του σχεδίου κειμένου, με στόχο την αύξηση της διαφάνειας και της πολυσυλλεκτικότητας της διαδικασίας. Διεξήχθησαν τρεις κύκλοι διαβουλεύσεων, οι δύο τελευταίοι επί αναθεωρημένων εκδόσεων του κώδικα συμπεριφοράς: στις 16-17 Μαΐου 2013 στο Κίεβο, στις 20-22 Νοεμβρίου 2013 στην Μπανγκόκ και, τέλος, στις 27-28 Μαΐου 2014 στο Λουξεμβούργο. Σε κάθε μία από αυτές τις συναντήσεις συμμετείχαν εκπρόσωποι 60 και πλέον χωρών, και συνολικά οι συμμετέχοντες προήλθαν από περισσότερες από 80 χώρες.

                     (9)

                     Μετά τη λήξη των ανοικτών διαβουλεύσεων που διεξήχθησαν στο Λουξεμβούργο στις 27-28 Μαΐου 2014, η προεδρία διαπίστωσε ότι η διαδικασία των τριών κύκλων ανοικτών διαβουλεύσεων που διοργάνωσε η Ευρωπαϊκή Υπηρεσία Εξωτερικής Δράσης (ΕΥΕΔ) με τη συνδρομή του Ινστιτούτου Ερευνών των Ηνωμένων Εθνών για τον Αφοπλισμό («UNIDIR») το 2013-2014 συνέβαλε ουσιαστικά στην αμοιβαία κατανόηση των θέσεων και των προβληματισμών των προσχωρησάντων κρατών. Πολλοί από τους συμμετέχοντες στο Λουξεμβούργο εξέφρασαν έντονα την επιθυμία η διαδικασία να περάσει από τη φάση των διαβουλεύσεων στη φάση της διαπραγμάτευσης, στο πλαίσιο της οποίας το σχέδιο κειμένου για τον κώδικα συμπεριφοράς, όπως διαμορφώθηκε στη διάρκεια των ανοικτών διαβουλεύσεων με τη συμβολή πολλών κρατών αλλά παραμένοντας ανοικτό σε περαιτέρω τροποποιήσεις, θα αποτελέσει τη βάση για μελλοντικές πολυμερείς διαπραγματεύσεις. Ορισμένοι από τους συμμετέχοντες στις ανοικτές διαβουλεύσεις επισήμαναν την ανάγκη για κάποιου είδους επικύρωση από τα Ηνωμένα Έθνη. Μετά τις ανοικτές διαβουλεύσεις του Λουξεμβούργου, η Ένωση ανέλαβε να εκπονήσει ένα νέο σχέδιο κειμένου για τον κώδικα συμπεριφοράς, δηλώνοντας πρόθυμη να εξετάσει και να συζητήσει πώς θα μπορούσε να στηρίξει περαιτέρω τις μελλοντικές πολυμερείς διαπραγματεύσεις καθώς και την προσχώρηση στον υπό εκπόνηση κώδικα συμπεριφοράς και την εφαρμογή του.

                     (10)

                     Η απόφαση 2012/281/ΚΕΠΠΑ του Συμβουλίου (1), όπως υλοποιήθηκε από το UNIDIR, ήταν αποφασιστικής σημασίας για τη στήριξη αυτής της διαδικασίας. Επέτρεψε τη διάδοση των πληροφοριών, την ανταλλαγή απόψεων και την ανάπτυξη των ικανοτήτων των ενδιαφερόμενων μερών σε ό,τι αφορά τον κώδικα συμπεριφοράς, και διασφάλισε την ευαισθητοποίηση και την καλύτερη κατανόηση του κώδικα συμπεριφοράς. Οι κυριότερες δραστηριότητες που έλαβαν χώρα στο πλαίσιο της εν λόγω απόφασης ήταν περιφερειακά σεμινάρια (Κουάλα Λουμπούρ, Δεκέμβριος 2012· Αντίς Αμπέμπα, Μάρτιος 2013· Πόλη του Μεξικού, Ιούνιος 2013· Αστάνα, Οκτώβριος 2013) και οι προαναφερθείσες πολυμερείς συναντήσεις στη Βιέννη (Ιούνιος 2012), στο Κίεβο (Μάιος 2013), στην Μπανγκόκ (Νοέμβριος 2013) και στο Λουξεμβούργο (Μάιος 2014), οι οποίες έδωσαν τη δυνατότητα να παρουσιαστεί και να συζητηθεί ο κώδικας σε διεθνές επίπεδο και ταυτόχρονα κατέδειξαν τη δέσμευση της Ένωσης για τη διασφάλιση της διαφάνειας και της πολυσυλλεκτικότητας της διαδικασίας.

                     (11)

                     Στη μελέτη με τίτλο «Study on outer space transparency and confidence-building measures» (Μελέτη για τα μέτρα υπέρ της διαφάνειας και της οικοδόμησης εμπιστοσύνης στις διαστημικές δραστηριότητες), με ημερομηνία 12 Ιουλίου 2013, της ομάδας των κυβερνητικών εμπειρογνωμόνων που συστάθηκε από τον γενικό γραμματέα των ΗΕ με βάση το ψήφισμα 65/68 της Γενικής Συνέλευσης των Ηνωμένων Εθνών γίνεται αναφορά στην παρουσίαση του κώδικα συμπεριφοράς από την Ένωση καθώς και στις ανοικτές διαβουλεύσεις του Κιέβου. Στα συμπεράσματα και τις συστάσεις που περιέχονται στην εν λόγω μελέτη, η ομάδα των κυβερνητικών εμπειρογνωμόνων επικροτεί τις προσπάθειες που καταβάλλονται για τη λήψη πολιτικών δεσμεύσεων, όπως ένας πολυμερής κώδικας συμπεριφοράς που θα ενθαρρύνει την υπευθυνότητα στις διαστημικές δραστηριότητες και την ειρηνική χρήση του διαστήματος.

                     (12)

                     Στις 5 Δεκεμβρίου 2013 η Γενική Συνέλευση των Ηνωμένων Εθνών ενέκρινε με συναίνεση το ψήφισμα A/RES/68/50 για τα μέτρα υπέρ της διαφάνειας και της οικοδόμησης εμπιστοσύνης στις διαστημικές δραστηριότητες, με το οποίο εκφράζει ικανοποίηση για την έκθεση του γενικού γραμματέα των Ηνωμένων Εθνών, στην οποία περιέχεται η μελέτη της ομάδας κυβερνητικών εμπειρογνωμόνων και σημειώνει την παρουσίαση από την Ένωση του σχεδίου κώδικα συμπεριφοράς. Το ψήφισμα ενθαρρύνει επίσης τα κράτη μέλη των ΗΕ να εξετάσουν και να εφαρμόσουν τα μέτρα διαφάνειας και οικοδόμησης εμπιστοσύνης που πρότεινε η ομάδα κυβερνητικών εμπειρογνωμόνων και ζητεί από τον γενικό γραμματέα να διαβιβάσει την έκθεση στους ενδιαφερόμενους φορείς και οργανισμούς των Ηνωμένων Εθνών, προκειμένου να συνδράμουν στην αποτελεσματική εφαρμογή των συμπερασμάτων και των συστάσεων που περιέχει η έκθεση. Οι αρμόδιοι φορείς και οργανισμοί των Ηνωμένων Εθνών ενθαρρύνονται επίσης να συντονιστούν στα θέματα που αφορούν οι συστάσεις της έκθεσης.

                     (13)

                     Έχοντας υπόψη την κεκτημένη ταχύτητα από τη διαδικασία των ανοικτών διαβουλεύσεων που διεξήγαγε η Ένωση επί του σχεδίου κώδικα συμπεριφοράς και την επιθυμία των διεθνών εταίρων η Ένωση να παραμείνει επικεφαλής της διαδικασίας έως την οριστική έγκριση του κώδικα συμπεριφοράς και να παράσχει τα μέσα για την εφαρμογή του αμέσως μετά την έγκρισή του, η υποστήριξη της διαδικασίας, που εγκαινιάστηκε επιτυχώς με την απόφαση 2012/281/ΚΕΠΠΑ, πρέπει να συνεχιστεί με την έκδοση νέας απόφασης του Συμβουλίου.

                     (14)

                     Η νέα απόφαση του Συμβουλίου πρέπει να υποστηρίζει τις περαιτέρω εργασίες για την ευαισθητοποίηση σχετικά με τα μέτρα διαφάνειας και οικοδόμησης εμπιστοσύνης στις διαστημικές δραστηριότητες, συμπεριλαμβανομένης της πρότασης για έναν διεθνή κώδικα συμπεριφοράς, καθώς και τις διαπραγματεύσεις για τον κώδικα συμπεριφοράς και την επίσημη έγκρισή του, ενώ μια μελλοντική απόφαση του Συμβουλίου θα παράσχει υποστήριξη για την εφαρμογή του κώδικα συμπεριφοράς και θα προβλέπει το σημείο επαφής.

                     (15)

                     Το Συμβούλιο θα πρέπει να αναθέσει την τεχνική υλοποίηση της παρούσας απόφασης στο Γραφείο Αφοπλισμού των Ηνωμένων Εθνών (UNODA) και στο UNIDIR. Το μεν UNODA διαδραματίζει ήδη καίριο ρόλο στην υλοποίηση των συστάσεων της έκθεσης του 2013 που συνέταξε η ομάδα κυβερνητικών εμπειρογνώμων των ΗΕ με θέμα τα μέτρα διαφάνειας και οικοδόμησης εμπιστοσύνης στις διαστημικές δραστηριότητες, ενώ το UNIDIR θα μπορέσει να αξιοποιήσει την πείρα που έχει αποκομισθεί από τις περιφερειακές δραστηριότητες προβολής που προέβλεπε η απόφαση 2012/281/ΚΕΠΠΑ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

            Άρθρο 1
            Προκειμένου να υποστηρίξει την πρότασή της για έναν διεθνή κώδικα συμπεριφοράς για τις δραστηριότητες στο διάστημα («κώδικας συμπεριφοράς») ως συνεισφορά στα μέτρα υπέρ της διαφάνειας και της οικοδόμησης εμπιστοσύνης στις δραστηριότητες στο διάστημα, σε συμμόρφωση με το ψήφισμα A/RES/68/50 της Γενικής Συνέλευσης των ΗΕ, η Ένωση επιδιώκει τον ακόλουθο στόχο:

                        —

                        βασιζόμενη στην πείρα που αποκόμισε από την εφαρμογή της απόφασης 2012/281/ΚΕΠΠΑ, να παραμείνει επικεφαλής της πολυμερούς διαδικασίας με αντικείμενο την πρόταση για διεθνή κώδικα συμπεριφοράς για τις δραστηριότητες στο διάστημα, με τη συμμετοχή όλων των ενδιαφερόμενων κρατών σε κλίμα πολυσυλλεκτικότητας και διαφάνειας, προκειμένου να διασφαλιστεί η ευρύτερη δυνατή συναίνεση επί του σχεδίου κώδικα συμπεριφοράς με σκοπό την έγκρισή του από τη διεθνή κοινότητα.

            Άρθρο 2

               1.   Τα σχέδια που πρέπει να υποστηριχθούν από την Ένωση θα καλύπτουν τις ακόλουθες συγκεκριμένες δραστηριότητες:

                           α)

                           Συνέχιση της προώθησης της ευαισθητοποίησης, της γνώσης και της κατανόησης σχετικά με την πρόταση για έναν διεθνή κώδικα συμπεριφοράς και τη διαδικασία με επικεφαλής την Ένωση.

                           β)

                           Συνέχιση της παροχής ενός πλαισίου για τη διεξαγωγή της πολυμερούς διαδικασίας με αντικείμενο τον διεθνή κώδικα συμπεριφοράς για τις δραστηριότητες στο διάστημα, ώστε να διασφαλιστεί η συνεχιζόμενη συμμετοχή της διεθνούς κοινότητας με σκοπό την επίτευξη της ευρύτερης δυνατής συναίνεσης για την έγκριση του κώδικα συμπεριφοράς, μέσω της υποστήριξης πολυμερών συναντήσεων για τη διεξαγωγή των διαπραγματεύσεων επί του σχεδίου κώδικα συμπεριφοράς καθώς και για την επίσημη έγκρισή του.

               2.   Τα εν λόγω σχέδια και οι συγκεκριμένες δραστηριότητες περιγράφονται λεπτομερώς στο παράρτημα.

            Άρθρο 3

               1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφάλειας (ΥΕ) είναι υπεύθυνος για την εφαρμογή της παρούσας απόφασης.

               2.   Η τεχνική υλοποίηση των σχεδίων που αναφέρονται στο άρθρο 2 εκτελείται από το Γραφείο Αφοπλισμού των Ηνωμένων Εθνών («UNODA») και το Ινστιτούτο Ερευνών των Ηνωμένων Εθνών για τον Αφοπλισμό («UNIDIR»), όπως προβλέπεται στο παράρτημα. Το UNODA και το UNIDIR εκτελούν αυτά τα καθήκοντα υπό την ευθύνη του ΥΕ. Για τον λόγο αυτό, ο ΥΕ θα προβεί στις δέουσες ρυθμίσεις με το UNODA και το UNIDIR.

            Άρθρο 4

               1.   Το ποσό δημοσιονομικής αναφοράς για την εφαρμογή των μέτρων που αναφέρονται στο άρθρο 1 ανέρχεται σε 1 274 398,85 EUR. Ο συνολικός προβλεπόμενος προϋπολογισμός του συνολικού σχεδίου ανέρχεται σε 1 475 955,15 EUR, που θα καλυφθεί με συγχρηματοδότηση από UNODA και UNIDIR.

               2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες της Ένωσης που εφαρμόζονται επί του γενικού προϋπολογισμού της Ένωσης.

               3.   Η Επιτροπή εποπτεύει την ορθή υλοποίηση της συνεισφοράς της Ένωσης που αναφέρεται στην παράγραφο 1. Για τον σκοπό αυτό, η Επιτροπή συνάπτει χρηματοδοτικές συμφωνίες με το UNODA και το UNIDIR. Οι συμφωνίες ορίζουν ότι το UNODA και το UNIDIR εξασφαλίζουν ότι η προβολή της συνεισφοράς της Ένωσης είναι ανάλογη του ύψους της.

               4.   Η Επιτροπή επιδιώκει να συνάψει τη χρηματοδοτική συμφωνία που αναφέρεται στην παράγραφο 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο και τον ΥΕ για τυχόν δυσκολίες στη διαδικασία και για την ημερομηνία σύναψης της χρηματοδοτικής συμφωνίας εντός δύο εβδομάδων από την υπογραφή.

            Άρθρο 5

               1.   Ο ΥΕ υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών εκθέσεων που εκπονεί το UNODA και το UNIDIR. Οι εκθέσεις αυτές αποτελούν τη βάση για την αξιολόγηση από το Συμβούλιο.

               2.   Η Επιτροπή παρέχει πληροφορίες σχετικά με τις χρηματοδοτικές πτυχές της υλοποίησης των σχεδίων που αναφέρονται στο άρθρο 2.

            Άρθρο 6

               1.   Η παρούσα απόφαση αρχίζει να ισχύει από την ημέρα έκδοσής της.

               2.   Λήγει 24 μήνες μετά τη σύναψη της σχετικής χρηματοδοτικής συμφωνίας που αναφέρεται στο άρθρο 4 παράγραφος 3 ή έξι μήνες μετά την ημερομηνία έκδοσής της εάν δεν έχει συναφθεί ως τότε χρηματοδοτική συμφωνία.

            Βρυξέλλες, 9 Φεβρουαρίου 2015.

                  Για το Συμβούλιο

                  Η Πρόεδρος

               F. MOGHERINI

            (1)  Απόφαση 2012/281/ΚΕΠΠΑ του Συμβουλίου, της 29ης Μαΐου 2012, στο πλαίσιο της Ευρωπαϊκής Στρατηγικής Ασφάλειας προς υποστήριξη της πρότασης της Ένωσης για ένα διεθνή κώδικα συμπεριφοράς για τις δραστηριότητες στο διάστημα (ΕΕ L 140 της 30.5.2012, σ. 68).

            ΠΑΡΑΡΤΗΜΑ
            1.   Γενικό πλαίσιο και στόχοι

            Οι διαστημικές υποδομές, τις οποίες διαχειρίζεται αυξανόμενος αριθμός κυβερνητικών και μη κυβερνητικών φορέων, προσφέρουν τεράστια οφέλη στην ανθρωπότητα, ασύλληπτα μέχρι πριν από μερικές δεκαετίες. Σήμερα τα οφέλη αυτά συνοδεύονται από σημαντικές προκλήσεις, λόγω των επικίνδυνων διαστημικών υπολειμμάτων σε τροχιά και άρα της πιθανότητας επικίνδυνων συγκρούσεων, του συνωστισμού των δορυφόρων σε γεωστατική τροχιά, του εντεινόμενου κορεσμού του φάσματος ραδιοσυχνοτήτων, αλλά και της απειλής εμπρόθετης διατάραξης της λειτουργίας των εν λόγω υποδομών. Οι προκλήσεις αυτές απαιτούν με τη σειρά τους την ουσιαστική παρέμβαση όλων των κρατών προκειμένου να διασφαλιστεί όσο το δυνατόν μεγαλύτερη προστασία και ασφάλεια στο διάστημα.
            Σε συνέχεια του ψηφίσματος 61/75 της Γενικής Συνέλευσης των ΗΕ της 6ης Δεκεμβρίου 2006 και του ψηφίσματος 62/43 της 5ης Δεκεμβρίου 2007 με αντικείμενο τα μέτρα διαφάνειας και οικοδόμησης εμπιστοσύνης στις διαστημικές δραστηριότητες και ανταποκρινόμενη στο αίτημα του γενικού γραμματέα των ΗΕ προς τα μέλη των ΗΕ να καταθέσουν «συγκεκριμένες προτάσεις» σχετικά με τα εν λόγω μέτρα, η Ένωση κατέθεσε τον Σεπτέμβριο του 2007 την πρότασή της για έναν προαιρετικό κώδικα συμπεριφοράς. Εγκαινιάστηκαν οι προκαταρκτικές διαπραγματεύσεις με τις τρίτες χώρες και το πρώτο σχέδιο του κώδικα συμπεριφοράς για τις δραστηριότητες στο διάστημα εγκρίθηκε από το Συμβούλιο στις 8-9 Δεκεμβρίου 2008. Λαμβανομένων υπόψη των επακόλουθων διαβουλεύσεων με τα ενδιαφερόμενα κράτη, το Συμβούλιο ενέκρινε στις 27 Σεπτεμβρίου 2010 αναθεωρημένη έκδοση του σχεδίου κώδικα συμπεριφοράς και ανέθεσε στην Ύπατη Εκπρόσωπο της Ένωσης για την εξωτερική πολιτική και την πολιτική ασφαλείας (ΥΕ) να διεξαγάγει νέες, ευρύτερες διαβουλεύσεις με σκοπό την οριστικοποίηση του κειμένου του κώδικα συμπεριφοράς κατά τρόπο ώστε να είναι αποδεκτό από όσο το δυνατόν περισσότερες χώρες, και την έγκρισή του.
            Στο πλαίσιο της εκτέλεσης της ανωτέρω εντολής, οι διαβουλεύσεις συνεχίστηκαν και η νέα αναθεωρημένη έκδοση του κώδικα παρουσιάστηκε επίσημα στη διεθνή κοινότητα σε μια πολυμερή συνάντηση που πραγματοποιήθηκε στη Βιέννη στις 5 Ιουνίου 2012. Ακολούθησε μια διαδικασία ανοικτών διαβουλεύσεων επί του σχεδίου κειμένου, με στόχο την αύξηση της διαφάνειας και της πολυσυλλεκτικότητας της διαδικασίας. Διεξήχθησαν τρεις κύκλοι διαβουλεύσεων, οι δύο τελευταίοι επί αναθεωρημένων εκδόσεων του κειμένου: στις 16-17 Μαΐου 2013 στο Κίεβο, στις 20-22 Νοεμβρίου 2013 στην Μπανγκόκ και, τέλος, στις 27-28 Μαΐου 2014 στο Λουξεμβούργο. Σε καθεμία από αυτές τις συναντήσεις συμμετείχαν εκπρόσωποι 60 και πλέον χωρών, και συνολικά οι συμμετέχοντες προήλθαν από περισσότερες από 80 χώρες.
            Κατά τη λήξη των ανοικτών διαβουλεύσεων που διεξήχθησαν στο Λουξεμβούργο στις 27-28 Μαΐου 2014, η προεδρία διαπίστωσε ότι η διαδικασία των τριών κύκλων ανοικτών διαβουλεύσεων που διοργάνωσε η ΕΥΕΔ με τη συνδρομή του UNIDIR το 2013-2014 συνέβαλε ουσιαστικά στην αμοιβαία κατανόηση των θέσεων και των προβληματισμών των προσχωρησάντων κρατών. Πολλοί από τους συμμετέχοντες στο Λουξεμβούργο εξέφρασαν έντονα την επιθυμία η διαδικασία να περάσει όσο το δυνατόν πιο σύντομα από τη φάση των διαβουλεύσεων στη φάση της διαπραγμάτευσης, στο πλαίσιο της οποίας το σχέδιο κειμένου για τον κώδικα συμπεριφοράς, όπως διαμορφώθηκε στη διάρκεια των ανοικτών διαβουλεύσεων με τη συμβολή πολλών κρατών αλλά παραμένοντας ανοικτό σε περαιτέρω τροποποιήσεις, θα μπορέσει να αποτελέσει τη βάση για μελλοντικές πολυμερείς διαπραγματεύσεις. Ορισμένοι από τους συμμετέχοντες επισήμαναν την ανάγκη για κάποιου είδους επικύρωση από τα ΗΕ. Μετά τις ανοικτές διαβουλεύσεις του Λουξεμβούργου, η Ένωση ανέλαβε να εκπονήσει ένα νέο σχέδιο κειμένου για τον κώδικα και παρέμεινε πρόθυμη να εξετάσει και να συζητήσει πώς θα μπορούσε να στηρίξει περαιτέρω τις μελλοντικές πολυμερείς διαπραγματεύσεις καθώς και τη συμμετοχή στον υπό εκπόνηση κώδικα συμπεριφοράς και την εφαρμογή των κανόνων του.
            Η Γενική Συνέλευση των ΗΕ, λαμβάνοντας υπόψη την έκθεση του γενικού γραμματέα που προβλεπόταν από το ψήφισμα 61/75, ενέκρινε στις 8 Δεκεμβρίου 2010 το ψήφισμα 65/68, με το οποίο ζητήθηκε από τον γενικό γραμματέα να συστήσει μια ομάδα κυβερνητικών εμπειρογνωμόνων για τα μέτρα διαφάνειας και οικοδόμησης εμπιστοσύνης στις διαστημικές δραστηριότητες, η οποία θα αναλάμβανε την εκπόνηση μελέτης σχετικά με τα εν λόγω μέτρα. Η Ένωση, η οποία φρονεί ότι ένας κώδικας συμπεριφοράς θα αποτελούσε χρήσιμη συνεισφορά στα μέτρα διαφάνειας και οικοδόμησης εμπιστοσύνης, ενημέρωσε την ομάδα κυβερνητικών εμπειρογνωμόνων των ΗΕ σχετικά με την πρόοδο των εργασιών για την εκπόνηση του κώδικα στη διάρκεια των τριών συναντήσεων της ομάδας κυβερνητικών εμπειρογνωμόνων τον Ιούλιο του 2012, τον Απρίλιο του 2013 και τον Ιούλιο του 2013. Η ομάδα κυβερνητικών εμπειρογνωμόνων ολοκλήρωσε τη μελέτη και τις συστάσεις της τον Ιούλιο του 2013. Συνέστησε τα κράτη και οι διεθνείς οργανισμοί, σε εθελοντική βάση και με την επιφύλαξη της τήρησης των υποχρεώσεων που απορρέουν από ανειλημμένες νομικές δεσμεύσεις, να εξετάσουν και να εφαρμόσουν τα μέτρα διαφάνειας και οικοδόμησης εμπιστοσύνης που περιγράφονται στην έκθεσή της και τάχθηκε υπέρ των προσπαθειών να εξασφαλιστούν πολιτικές δεσμεύσεις, για παράδειγμα, υπό τη μορφή μονομερών δηλώσεων, διμερών δεσμεύσεων ή ενός πολυμερούς κώδικα συμπεριφοράς, με σκοπό την ενθάρρυνση της υπευθυνότητας στις διαστημικές δραστηριότητες και την ειρηνική χρήση του διαστήματος. Η ομάδα κυβερνητικών εμπειρογνωμόνων κατέληξε στο συμπέρασμα ότι τα προαιρετικά πολιτικά μέτρα μπορούν να χρησιμεύσουν ως βάση για την εξέταση ιδεών και προτάσεων για νομικά δεσμευτικές υποχρεώσεις.
            Στις 5 Δεκεμβρίου 2013 η Γενική Συνέλευση των Ηνωμένων Εθνών ενέκρινε με συναίνεση το ψήφισμα A/RES/68/50 για τα μέτρα υπέρ της διαφάνειας και της οικοδόμησης εμπιστοσύνης στις διαστημικές δραστηριότητες, όπου χαιρετίζει την έκθεση του γενικού γραμματέα των Ηνωμένων Εθνών στην οποία περιέχεται η μελέτη της ομάδας κυβερνητικών εμπειρογνωμόνων και σημειώνει την παρουσίαση από την Ένωση του κώδικα συμπεριφοράς. Το ψήφισμα ενθαρρύνει επίσης τα κράτη μέλη των ΗΕ να εξετάσουν και να εφαρμόσουν τα μέτρα διαφάνειας και οικοδόμησης εμπιστοσύνης που πρότεινε η ομάδα κυβερνητικών εμπειρογνωμόνων και ζητεί από τον γενικό γραμματέα να διαβιβάσει την έκθεση στους ενδιαφερόμενους φορείς και οργανισμούς των ΗΕ, προκειμένου να συνδράμουν στην αποτελεσματική εφαρμογή των συμπερασμάτων και των συστάσεων που περιέχει η έκθεση. Οι αρμόδιοι φορείς και οργανισμοί των ΗΕ ενθαρρύνονται επίσης να συντονιστούν στα θέματα τα οποία αφορούν οι συστάσεις της έκθεσης.
            Μετά την πρώτη παρουσίαση του σχεδίου κώδικα συμπεριφοράς στη διεθνή κοινότητα τον Ιούνιο του 2012, οι δραστηριότητες που υλοποιήθηκαν βάσει της απόφασης 2012/281/ΚΕΠΠΑ «προς υποστήριξη της πρότασης της Ένωσης για έναν διεθνή κώδικα συμπεριφοράς για τις δραστηριότητες στο διάστημα» συνέβαλαν ουσιαστικά στην αύξηση της ευαισθητοποίησης σχετικά με τον κώδικα συμπεριφοράς και στην υποστήριξη της πολυμερούς διαδικασίας. Βάσει της συμφωνίας περί συνεισφοράς που υπογράφηκε τον Ιούνιο του 2012, το UNIDIR διοργάνωσε μια σειρά περιφερειακών σεμιναρίων (στις πόλεις Κουάλα Λουμπούρ, Αντίς Αμπέμπα, Πόλη του Μεξικού και Αστάνα) και υποστήριξε τέσσερις μεγαλύτερες πολυμερείς συναντήσεις που διοργάνωσε η ΕΥΕΔ στη Βιέννη, το Κίεβο, την Μπανγκόκ και το Λουξεμβούργο. Όλες αυτές οι συναντήσεις υποστηρίχθηκαν οικονομικά με την κάλυψη των εξόδων ταξιδίου προκειμένου να διευκολυνθεί η συμμετοχή από αξιωματούχους και εμπειρογνώμονες.
            Η απόφαση 2012/281/ΚΕΠΠΑ υποστήριξε τη διάδοση των πληροφοριών και την ανταλλαγή απόψεων σχετικά με τον κώδικα συμπεριφοράς και πέτυχε την αύξηση της ευαισθητοποίησης και της κατανόησης του κώδικα τόσο σε περιφερειακό όσο και σε διεθνές επίπεδο, μεταξύ εμπειρογνωμόνων και φορέων χάραξης πολιτικής. Επέτρεψε στην Ένωση να αποδείξει ότι είναι αποφασισμένη να διαχειριστεί τη διαδικασία που θα οδηγήσει στην έγκριση του κώδικα συμπεριφοράς με τρόπο διαφανή και πολυσυλλεκτικό. Οι συναντήσεις που διοργανώθηκαν στο πλαίσιο της εν λόγω απόφασης επέτρεψαν επίσης τη γόνιμη αντιπαράθεση με τις χώρες που διατηρούσαν επιφυλάξεις σχετικά με τον κώδικα συμπεριφοράς, ενθαρρύνοντάς τες να εκφράσουν τους προβληματισμούς τους σε ένα πολυμερές πλαίσιο με τη δυνατότητα αντίκρουσης των επιχειρημάτων τους και διεξαγωγής διαλόγου.
            Δεδομένης της κεκτημένης ταχύτητας από τη διαδικασία των συζητήσεων σχετικά με τον κώδικα συμπεριφοράς, και, πιο συγκεκριμένα, της υποστήριξης που εξασφαλίστηκε από την ομάδα κυβερνητικών εμπειρογνωμόνων των ΗΕ, της έγκρισης με κοινή συναίνεση του ψηφίσματος A/RES/68/50 της Γενικής Συνέλευσης των ΗΕ και της έκβασης των ανοικτών διαβουλεύσεων του Λουξεμβούργου στις 27-28 Μαΐου 2014, η Ένωση πρέπει να συνεχίσει να υποστηρίζει ενεργά τη θέσπιση μέτρων διαφάνειας και οικοδόμησης εμπιστοσύνης στις διαστημικές δραστηριότητες συνεχίζοντας να προωθεί και να μεθοδεύει την έγκριση ενός κώδικα συμπεριφοράς.
            Για τον σκοπό αυτό, και βάσει της πείρας που αποκομίσθηκε από την απόφαση 2012/281/ΚΕΠΠΑ, η Ένωση πρέπει να υποστηρίξει τις ακόλουθες δραστηριότητες:

                        —

                        συνέχιση της προώθησης της ευαισθητοποίησης, της γνώσης και της κατανόησης σχετικά με τα μέτρα διαφάνειας και οικοδόμησης εμπιστοσύνης που περιέχονται στην έκθεση της ομάδας κυβερνητικών εμπειρογνωμόνων, συμπεριλαμβανομένης της πρότασης για έναν διεθνή κώδικα συμπεριφοράς και της διαδικασίας με επικεφαλής την Ευρωπαϊκή Ένωση,

                        —

                        συνέχιση της παροχής ενός πλαισίου για τη διεξαγωγή της πολυμερούς διαδικασίας με αντικείμενο τον διεθνή κώδικα συμπεριφοράς για τις δραστηριότητες στο διάστημα, ώστε να διασφαλιστεί η συνεχιζόμενη συμμετοχή της διεθνούς κοινότητας με σκοπό την επίτευξη της ευρύτερης δυνατής συναίνεσης για την έγκριση του κώδικα συμπεριφοράς, μέσω της υποστήριξης πολυμερών συναντήσεων για τη διεξαγωγή των διαπραγματεύσεων επί του σχεδίου κώδικα συμπεριφοράς καθώς και για την επίσημη έγκρισή του.

                  2.   Σχέδια

                        α)

                        Σχέδιο 1: Δραστηριότητες προβολής: Προώθηση της ανάληψης πολιτικών δεσμεύσεων για την ενθάρρυνση της υπευθυνότητας στις διαστημικές δραστηριότητες και της ειρηνικής χρήσης του διαστήματος, συμπεριλαμβανομένης της πρότασης για έναν διεθνή κώδικα συμπεριφοράς για τις δραστηριότητες στο διάστημα
                        1.   Σκοπός του σχεδίου

                                    1.

                                    Μέσω της διοργάνωσης εκδηλώσεων προβολής, η επαφή με τα ενδιαφερόμενα μέρη προκειμένου να προαχθούν η ευαισθητοποίηση, η γνώση και η κατανόηση γύρω από τις προσπάθειες να εξασφαλιστούν πολιτικές δεσμεύσεις υπέρ της υπευθυνότητας στις διαστημικές δραστηριότητες και της ειρηνικής χρήσης του διαστήματος, συμπεριλαμβανομένης της πρότασης για έναν διεθνή κώδικα συμπεριφοράς για τις δραστηριότητες στο διάστημα, στο γενικότερο πλαίσιο της προώθησης των μέτρων διαφάνειας και οικοδόμησης εμπιστοσύνης στις διαστημικές δραστηριότητες.

                              2.   Αποτελέσματα του σχεδίου/Δείκτες υλοποίησης

                                    1.

                                    Έχουν διοργανωθεί τουλάχιστον τρεις εκδηλώσεις προβολής στο περιθώριο διεθνών διασκέψεων, οι οποίες πέτυχαν αύξηση της ευαισθητοποίησης, της γνώσης και της κατανόησης μεταξύ των σχετικών ενδιαφερόμενων μερών όσον αφορά τα μέτρα διαφάνειας και οικοδόμησης εμπιστοσύνης, μεταξύ άλλων αυτών που προβλέπονται στον προτεινόμενο διεθνή κώδικα συμπεριφοράς, συμπεριλαμβανομένων των απαιτήσεων για πρακτική εφαρμογή.

                                    2.

                                    Διεξήχθησαν τέσσερα περιφερειακά ή υποπεριφερειακά σεμινάρια με τη συμμετοχή τουλάχιστον της πλειονότητας των κρατών κάθε σχετικής περιφέρειας.

                                    3.

                                    Ευνοϊκό κλίμα για την επίτευξη πολιτικής προόδου, όπως προκύπτει από τη συμμετοχή στις πολυμερείς συναντήσεις που προβλέπονται στο πλαίσιο του σχεδίου 2, η οποία υπερβαίνει τη συμμετοχή στις ανοικτές διαβουλεύσεις για τον κώδικα συμπεριφοράς (61 κράτη) που υποστηρίχθηκαν βάσει της απόφασης 2012/281/ΚΕΠΠΑ.

                              3.   Περιγραφή του σχεδίου

                                    1.

                                    Προβλέπεται η διεξαγωγή έως τεσσάρων περιφερειακών ή υποπεριφερειακών σεμιναρίων, όπου θα συζητηθούν τα μέτρα διαφάνειας και οικοδόμησης εμπιστοσύνης με έμφαση στον υπό εκπόνηση κώδικα συμπεριφοράς και την πρακτική του εφαρμογή, συμπεριλαμβανομένου του προγραμματισμού της υλοποίησης σε εθνικό επίπεδο, με κατάληξη την έναρξη δηλώσεων προσχώρησης στον κώδικα συμπεριφοράς.

                                    2.

                                    Διοργάνωση έως τεσσάρων μικρών εκδηλώσεων προβολής σε περιφερειακό ή/και διεθνές επίπεδο, για παράδειγμα στο περιθώριο της Γενικής Συνέλευσης ή της Διάσκεψης για τον Αφοπλισμό των ΗΕ, με στόχο την προώθηση και την υποστήριξη του επόμενου σταδίου της διαδικασίας.

                                    3.

                                    Η απόφαση όσον αφορά τον χώρο διεξαγωγής θα λαμβάνεται από τον ΥΕ, όποτε είναι δυνατόν σε συνεννόηση με τα κράτη μέλη της ΕΕ, βάσει των προτάσεων που θα καταθέσει ο φορέας υλοποίησης.

                        β)

                        Σχέδιο 2: Διοργάνωση έως τριών πολυμερών συναντήσεων με τη συμμετοχή όλων των ενδιαφερόμενων κρατών για τη διευκόλυνση των διαπραγματεύσεων επί του σχεδίου κειμένου που διαμορφώθηκε στο πλαίσιο των ανοικτών διαβουλεύσεων για έναν διεθνή κώδικα συμπεριφοράς, με σκοπό την οριστική του διατύπωση και την επίσημη έγκρισή του
                        1.   Σκοπός του σχεδίου

                                    1.

                                    Κατ' εφαρμογή των συστάσεων που περιέχει η έκθεση της ομάδας κυβερνητικών εμπειρογνωμόνων των ΗΕ, η συνάθροιση εκπροσώπων των ενδιαφερόμενων κρατών μελών και άλλων φορέων με σκοπό τη διεξαγωγή διαπραγματεύσεων επί της πρότασης για έναν διεθνή κώδικα συμπεριφοράς για τις δραστηριότητες στο διάστημα, με απώτερο σκοπό την έγκριση του κώδικα συμπεριφοράς.

                              2.   Αποτελέσματα του σχεδίου/Δείκτες υλοποίησης

                                    1.

                                    Η περάτωση μιας διπλωματικής διαδικασίας που επέτρεψε τη διεξαγωγή διαπραγματεύσεων επί της πρότασης κώδικα συμπεριφοράς, συμπεριλαμβανομένης της διεξαγωγής διάσκεψης διαπραγμάτευσης και διάσκεψης προσχώρησης.

                                    2.

                                    Ευρεία διεθνής στήριξη για την πρόταση κώδικα συμπεριφοράς, ώστε να καταστεί δυνατή η έγκρισή του από τη διεθνή κοινότητα έως τη λήξη του πρώτου εξαμήνου του 2016.

                              3.   Περιγραφή του σχεδίου

                                    1.

                                    Διοργάνωση έως τριών ανοικτών πολυμερών συναντήσεων, στις οποίες θα προσκληθούν τα κράτη μέλη των ΗΕ και οι συναφείς φορείς, και οι οποίες θα περιλαμβάνουν:

                                                α)

                                                διάσκεψη διαπραγμάτευσης στις αρχές του 2015, όπου η διεθνής κοινότητα θα μπορέσει να συζητήσει σχετικά με το σχέδιο κώδικα συμπεριφοράς όπως διαμορφώθηκε στο πλαίσιο της διαδικασίας ανοικτών διαβουλεύσεων, με σκοπό την οριστική διατύπωση του κειμένου·

                                                β)

                                                διάσκεψη για την προσχώρηση στον κώδικα συμπεριφοράς.

                                    2.

                                    Η απόφαση όσον αφορά τον χώρο διεξαγωγής θα λαμβάνεται από τον ΥΕ, όποτε είναι δυνατόν σε συνεννόηση με τα κράτη μέλη της ΕΕ, βάσει των προτάσεων που θα καταθέσει ο φορέας υλοποίησης.

                  3.   Διαδικαστικές πτυχές και συντονισμός

                        α)

                        Την εφαρμογή των σχεδίων θα ξεκινήσει διευθύνουσα επιτροπή που θα έχει ως στόχο τον καθορισμό διαδικασιών και τρόπων συνεργασίας. Η διευθύνουσα επιτροπή εξετάζει τακτικά την εφαρμογή των σχεδίων, τουλάχιστον ανά εξάμηνο, μεταξύ άλλων με ηλεκτρονικά μέσα και με εικονοτηλεδιασκέψεις και τηλεδιασκέψεις.

                        β)

                        Η διευθύνουσα επιτροπή θα απαρτίζεται από αντιπροσώπους του Ύπατου Εκπροσώπου, του UNODA, του UNIDIR και σχετικών φορέων των Ηνωμένων Εθνών, ανάλογα με την περίπτωση.

                        γ)

                        Ο ΥΕ θα αποφασίζει τον τόπο διεξαγωγής και τη διάρθρωση των εργαστηρίων και των συναντήσεων για το σχέδιο αυτό, κατόπιν προτάσεων που υποβάλλουν το UNODA και το UNIDIR και, ει δυνατόν, κατόπιν διαβούλευσης με τα κράτη μέλη της ΕΕ.

                  4.   Εκθέσεις και αξιολόγηση

                        α)

                        Στο τέλος του πρώτου έτους του σχεδίου, οι φορείς υλοποίησης υποβάλλουν στον ΗΕ έκθεση για την πορεία και για τα οικονομικά του στοιχεία, επιδιώκοντας η υποβολή να συμπίπτει με τα χρονοδιαγράμματα υποβολής εκθέσεων των ΗΕ.

                        β)

                        Οι φορείς υλοποίησης υποβάλλουν στον ΥΕ τελική έκθεση κατά την ολοκλήρωση του σχεδίου.

                        γ)

                        Οι εκθέσεις προόδου και περιγραφής, οι δημοσιεύσεις, τα δελτία τύπου και οι επικαιροποιήσεις κοινοποιούνται στον ΥΕ και στην Ευρωπαϊκή Επιτροπή όπως και όποτε εκδίδονται.

                  5.   Διάρκεια

            Η διάρκεια υλοποίησης αυτού του σχεδίου εκτιμάται σε 24 μήνες.
            6.   Δικαιούχοι

                        α)

                        Κράτη μέλη των ΗΕ.

                        β)

                        Μη κυβερνητικά ενδιαφερόμενα μέρη, συμπεριλαμβανομένης της κοινωνίας των πολιτών και της βιομηχανίας.

                  7.   Εκπρόσωποι τρίτων

                        α)

                        Προκειμένου να προαχθεί η περιφερειακή οικειοποίηση του κώδικα συμπεριφοράς για δραστηριότητες στο διάστημα, η συμμετοχή εμπειρογνωμόνων από χώρες μη μέλη της ΕΕ, συμπεριλαμβανομένων των προερχομένων από σχετικούς περιφερειακούς και διεθνείς οργανισμούς, μπορεί να χρηματοδοτείται από την παρούσα απόφαση.

                        β)

                        Η συμμετοχή εκπροσώπων του UNODA, του UNIDIR και του UNOOSA στις δραστηριότητες που συνδέονται με την παρούσα απόφαση θα χρηματοδοτείται, όπως απαιτείται.

                  8.   Φορέας υλοποίησης

                        α)

                        Η τεχνική υλοποίηση της παρούσας απόφασης θα ανατεθεί στο UNODA όσον αφορά την υλοποίηση του υποσχεδίου 3.2 (εκδηλώσεις προβολής) του σχεδίου 1, καθώς και όσον αφορά το σχέδιο 2, και στο UNIDIR όσον αφορά την υλοποίηση του υποσχεδίου 3.1 (περιφερειακά και υποπεριφερειακά σεμινάρια) του σχεδίου 1.

                        β.

                        Το UNODA και το UNIDIR θα συνεργάζονται, κατά περίπτωση, με θεσμικούς φορείς όπως το UNOOSA, διεθνείς και περιφερειακές οργανώσεις, ομάδες προβληματισμού, ΜΚΟ και τη βιομηχανία.


title: Απόφαση 2006/96/ΚΕΠΠΑ του Συμβουλίου, της  14ης Φεβρουαρίου 2006 , για την εφαρμογή της κοινής θέσης 2004/179/ΚΕΠΠΑ σχετικά με περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας

text:
               15.2.2006

               EL

               Επίσημη Εφημερίδα της Ευρωπαϊκής Ένωσης

               L 44/32

      ΑΠΌΦΑΣΗ 2006/96/ΚΕΠΠΑ ΤΟΥ ΣΥΜΒΟΥΛΊΟΥ

   της 14ης Φεβρουαρίου 2006
   για την εφαρμογή της κοινής θέσης 2004/179/ΚΕΠΠΑ σχετικά με περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την κοινή θέση 2004/179/ΚΕΠΠΑ (1), και ιδίως το άρθρο 2 παράγραφος 1, σε συνδυασμό με το άρθρο 23 παράγραφος 2 της συνθήκης για την Ευρωπαϊκή Ένωση,
   Εκτιμώντας τα ακόλουθα:

               (1)

               Στις 23 Φεβρουαρίου 2004, το Συμβούλιο εξέδωσε την κοινή θέση 2004/179/ΚΕΠΠΑ σχετικά με περιοριστικά μέτρα, υπό μορφή περιορισμών για την εισδοχή, κατά της ηγεσίας της Υπερδνειστερίας, περιοχής της Δημοκρατίας της Μολδαβίας. Τα μέτρα αυτά ανανεώθηκαν δυνάμει της κοινής θέσης 2006/95/ΚΕΠΠΑ (2).

               (2)

               Το παράρτημα Ι της κοινής θέσης 2004/179/ΚΕΠΠΑ, θα πρέπει να τροποποιηθεί μετά τις αλλαγές σχετικά με τα καθήκοντα των προσώπων τα οποία αφορούν τα περιοριστικά μέτρα,

         ΑΠΟΦΑΣΙΖΕΙ:
   Άρθρο 1
   Το παράρτημα Ι της κοινής θέσης 2004/179/ΚΕΠΠΑ αντικαθίσταται από το παράρτημα της παρούσας απόφασης.
   Άρθρο 2
   Η παρούσα απόφαση αρχίζει να παράγει αποτελέσματα από την ημερομηνία έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 14 Φεβρουαρίου 2006.

            Για το Συμβούλιο

            Ο Πρόεδρος

         K.-H. GRASSER

      (1)  EE L 55 της 24.2.2004, σ. 68· κοινή θέση όπως τροποποιήθηκε τελευταία από την απόφαση 2005/890/ΚΕΠΠΑ (ΕΕ L 327 της 14.12.2005, σ. 33).

      (2)  Βλέπε σελίδα 31 της παρούσας Επίσημης Εφημερίδας.

      ΠΑΡΑΡΤΗΜΑ

            «ΠΑΡΑΡΤΗΜΑ Ι
            Κατάλογος των προσώπων που αναφέρονται στο άρθρο 1 παράγραφος 1 πρώτη περίπτωση

                        1.

                        SMIRNOV, Igor Nikolayevich, “πρόεδρος”, γεννηθείς στις 23 Οκτωβρίου 1941 στο Khabarovsk, Ρωσική Ομοσπονδία, ρωσικό διαβατήριο αριθ. 50 NO. 0337530.

                        2.

                        SMIRNOV, Vladimir Igorevich, υιός του αριθ. 1 και “πρόεδρος της Κρατικής Επιτροπής Τελωνείων”, γεννηθείς στις 3 Απριλίου 1961 στο Kupiansk (;), Kharkovskaya Oblast, Ουκρανία, ρωσικό διαβατήριο αριθ. 50 NO. 00337016.

                        3.

                        SMIRNOV, Oleg Igorevich, υιός του αριθ. 1 και “σύμβουλος της Κρατικής Επιτροπής Τελωνείων”, γεννηθείς στις 8 Αυγούστου 1967 στη Novaya Kakhovka , Khersonskaya Oblast, Ουκρανία, ρωσικό διαβατήριο αριθ. 60 NO. 1907537.

                        4.

                        LEONTIYEV, Serghey Fedorovich, “αντιπρόεδρος”, γεννηθείς στις 9 Φεβρουαρίου 1944 στην Leontiyevka, Odesskaya Oblast, Ουκρανία, ρωσικό διαβατήριο αριθ. 50 NO. 0065438.

                        5.

                        MARAKUTSA, Grigory Stepanovich, “μέλος του Ανωτάτου Σοβιέτ”, γεννηθείς στις 15 Οκτωβρίου 1942 στην Teya, Grigoriopolsky Raion, Μολδαβία, παλαιό σοβιετικό διαβατήριο αριθ. 8BM724835.

                        6.

                        KAMINSKY, Anatoly Vladimirovich, “αντιπρόεδρος του Ανωτάτου Σοβιέτ”, γεννηθείς στις 15 Μαρτίου 1950 στην Chita, Ρωσική Ομοσπονδία, παλαιό σοβιετικό διαβατήριο αριθ. A25056238.

                        7.

                        SHEVCHUK, Evgheny Vassilyevich, “πρόεδρος του Ανωτάτου Σοβιέτ”, γεννηθείς στις 21 Ιουνίου 1946 στο Νοβοσιμπίρσκ, Ρωσική Ομοσπονδία, παλαιό σοβιετικό διαβατήριο αριθ. A25004230.

                        8.

                        LITSKAI, Valery Anatolyevich, “υπουργός Εξωτερικών”, γεννηθείς στις 13 Φεβρουαρίου 1949 στο Tver, Ρωσική Ομοσπονδία, ρωσικό διαβατήριο αριθ. 51 NO. 0076099, εκδοθέν στις 9 Αυγούστου 2000.

                        9.

                        KHAZHEYEV, Stanislav Galimovich, “υπουργός Άμυνας”, γεννηθείς στις 28 Δεκεμβρίου 1941 στο Chelyabinsk, Ρωσική Ομοσπονδία.

                        10.

                        ANTYUFEYEV, Vladimir Yuryevich, γνωστός και ως SΗΕVTSOV, Vadim, “υπουργός Ασφάλειας του Κράτους”, γεννηθείς το 1951 στο Νοβοσιμπίρσκ, Ρωσική Ομοσπονδία, ρωσικό διαβατήριο.

                        11.

                        KOROLYOV, Alexandr Ivanovich, “υπουργός Εσωτερικών”, γεννηθείς το 1951 στο Briansk, Ρωσική Ομοσπονδία, ρωσικό διαβατήριο.

                        12.

                        BALALA, Viktor Alekseyevich, γεννηθείς το 1961 στη Vinitsa, Ουκρανία.

                        13.

                        AKULOV, Boris Nikolayevich, “αντιπρόσωπος της Υπερδνειστερίας στην Ουκρανία”.

                        14.

                        ZAKHAROV, Viktor Pavlovich, “εισαγγελεύς της Υπερδνειστερίας”, γεννηθείς το 1948 στην Kamenka, Μολδαβία.

                        15.

                        LIPOVTSEV, Alexey Valentinovich, “αντιπρόεδρος της Κρατικής Επιτροπής Τελωνείων”.

                        16.

                        GUDYMO, Oleg Andreyevich, “αναπληρωτής υπουργός Ασφάλειας”, γεννηθείς στις 11 Σεπτεμβρίου 1944 στην Άλμα Άτα, Καζαχστάν, ρωσικό διαβατήριο αριθ. 51 NO. 0592094.

                        17.

                        KOSOVSKY, Eduard Alexandrovich, “πρόεδρος της Τράπεζας της Δημοκρατίας της Υπερδνειστερίας”, γεννηθείς στις 7 Οκτωβρίου 1958 στο Floresti, Μολδαβία.»


title: Απόφαση (ΚΕΠΠΑ) 2016/1632 της Επιτροπής Πολιτικής και Ασφάλειας, της 26ης Ιουλίου 2016, για τον διορισμό αρχηγού της αποστολής ΚΠΑΑ της Ευρωπαϊκής Ένωσης στο Νίγηρα (EUCAP Sahel Niger) (EUCAP Sahel Niger/1/2016)

text:
               10.9.2016

               EL

               Επίσημη Εφημερίδα της Ευρωπαϊκής Ένωσης

               L 243/6

         ΑΠΌΦΑΣΗ (ΚΕΠΠΑ) 2016/1632 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 26ης Ιουλίου 2016
   για τον διορισμό αρχηγού της αποστολής ΚΠΑΑ της Ευρωπαϊκής Ένωσης στο Νίγηρα (EUCAP Sahel Niger) (EUCAP Sahel Niger/1/2016)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
   Έχοντας υπόψη την απόφαση 2012/392/ΚΕΠΠΑ του Συμβουλίου, της 16ης Ιουλίου 2012, για την αποστολή ΚΠΑΑ της Ευρωπαϊκής Ένωσης στον Νίγηρα (EUCAP Sahel Niger) (1), και ιδίως το άρθρο 9 παράγραφος 1,
   Εκτιμώντας τα ακόλουθα:

               (1)

               Σύμφωνα με το άρθρο 9 παράγραφος 1 της απόφασης 2012/392/ΚΕΠΠΑ, η Επιτροπή Πολιτικής και Ασφάλειας (ΕΠΑ) εξουσιοδοτείται, σύμφωνα με το άρθρο 38 της Συνθήκης, να λαμβάνει τις σχετικές αποφάσεις για την άσκηση του πολιτικού ελέγχου και της στρατηγικής διεύθυνσης της EUCAP Sahel Niger, συμπεριλαμβανομένης, ιδίως, της απόφασης για τον διορισμό αρχηγού αποστολής.

               (2)

               Στις 6 Μαΐου 2014 η ΕΠΑ εξέδωσε την απόφαση EUCAP Sahel Niger/2/2014 (2), για τον διορισμό του κ. Filip DE CEUNINCK ως αρχηγού αποστολής της EUCAP Sahel Niger από τις 6 Μαΐου 2014 έως τις 15 Ιουλίου 2014.

               (3)

               Στις 22 Ιουλίου 2014 το Συμβούλιο εξέδωσε την απόφαση 2014/482/ΚΕΠΠΑ (3), για την παράταση της θητείας της EUCAP Sahel Niger από τις 16 Ιουλίου 2014 έως τις 15 Ιουλίου 2016.

               (4)

               Στις 24 Ιουλίου 2014 η ΕΠΑ εξέδωσε την απόφαση EUCAP Sahel Niger/3/2014 (4), για την παράταση της θητείας του κ. Filip DE CEUNINCK ως αρχηγού αποστολής της EUCAP Sahel Niger από τις 16 Ιουλίου 2014 έως τις 15 Ιουλίου 2015.

               (5)

               Στις 15 Απριλίου 2015 η ΕΠΑ εξέδωσε την απόφαση (ΚΕΠΠΑ) 2015/611 (5), για την παράταση της θητείας του κ. Filip DE CEUNINCK ως αρχηγού αποστολής της EUCAP Sahel Niger από τις 16 Ιουλίου 2015 έως τις 15 Ιουλίου 2016.

               (6)

               Στις 18 Ιουλίου 2016 το Συμβούλιο εξέδωσε την απόφαση (ΚΕΠΠΑ) 2016/1172 (6), για την παράταση της εντολής της EUCAP Sahel Niger από τις 16 Ιουλίου 2016 έως τις 15 Ιουλίου 2018.

               (7)

               Στις 22 Ιουλίου 2016 η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας πρότεινε τον διορισμό της κ. Kirsi HENRIKSSON ως αρχηγού αποστολής της EUCAP Sahel Niger,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κ. Kirsi HENRIKSSON διορίζεται αρχηγός της αποστολής ΚΠΑΑ της Ευρωπαϊκής Ένωσης στο Νίγηρα (EUCAP Sahel Niger) από την 1η Σεπτεμβρίου 2016 έως τις 15 Ιουλίου 2017.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 26 Ιουλίου 2016.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 187 της 17.7.2012, σ. 48.

      (2)  Απόφαση EUCAP Sahel Niger/2/2014 της Επιτροπής Πολιτικής και Ασφάλειας, της 6ης Μαΐου 2014, για τον διορισμό αρχηγού της αποστολής ΚΠΑΑ της Ευρωπαϊκής Ένωσης στον Νίγηρα (EUCAP Sahel Niger) (ΕΕ L 136 της 9.5.2014, σ. 26).

      (3)  Απόφαση 2014/482/ΚΕΠΠΑ του Συμβουλίου, της 22ας Ιουλίου 2014, για την τροποποίηση της απόφασης 2012/392/ΚΕΠΠΑ σχετικά με την αποστολή CSDP της Ευρωπαϊκής Ένωσης στον Νίγηρα (EUCAP Sahel Niger) (ΕΕ L 217 της 23.7.2014, σ. 31).

      (4)  Απόφαση EUCAP Sahel Niger/3/2014 της Επιτροπής Πολιτικής και Ασφάλειας, της 24ης Ιουλίου 2014, για την παράταση της θητείας του αρχηγού αποστολής της αποστολής CSDP της Ευρωπαϊκής Ένωσης στον Νίγηρα (EUCAP Sahel Niger) (ΕΕ L 267 της 6.9.2014, σ. 5).

      (5)  Απόφαση (ΚΕΠΠΑ) 2015/611 της Επιτροπής Πολιτικής και Ασφάλειας, της 15ης Απριλίου 2015, για την παράταση της θητείας του αρχηγού της αποστολής ΚΠΑA της Ευρωπαϊκής Ένωσης στον Νίγηρα (EUCAP Sahel Niger) (EUCAP Sahel Niger/1/2015) (ΕΕ L 101 της 18.4.2015, σ. 61).

      (6)  Απόφαση (ΚΕΠΠΑ) 2016/1172 του Συμβουλίου, της 18ης Ιουλίου 2016, για την τροποποίηση της απόφασης 2012/392/ΚΕΠΠΑ για την αποστολή CSDP της Ευρωπαϊκής Ένωσης στον Νίγηρα (EUCAP Sahel Niger) (ΕΕ L 193 της 19.7.2016, σ. 106).